Iparralde: zigor bozka argia AHTa ukitzen duten herrietan | AHT gelditu! Elkarlana\nAht Gelditu! Elkarlanak Iparraldeko Herritarrek AHT-ren aurka adierazi duten irmotasuna txalotzen du »\n« Sanz nervioso por la falta de respuesta del Estado ante el Convenio del TAV\nAHTri buruzko erreferendumak egin dituzte Ipar Euskal Herriko 8 herritan. Cade kolektiboko Victor Pachon-ek adierazi du “emaitza izugarriak” izan direla AHT proiektuak ukitzen dituen herrietan. Izan ere, zigor bozka argia izan da UMP, PS eta FN alderdien kontra. Hiru alderdi horiek argiki AHT-ren alde egin dute kanpaina osoan zehar.\nMilafranga herriko emaitzak dira argigarrienak : UMP alderdiak hautesleen %27 egin zuen 2004ean, eta %13 lortu du aurten ; sozialistak pasa dira %30etik %16,5era eta Fronte Nazionalak bozen %6,6 jaso du aurten, 2004an %11 lortu zituenean. Beste daut interesgarria Azkaineko parte hartzea da, hautesleen %56ak bozkatu baitu AHT proiketu ukitzen duen herri horretan.\nHerri horretan ere izan da bigarren kontsulta, AHTaren ingurukoa. Horrela, Azkainen, %94k ezezkoa bozka du. Ondoko herrian, Urruñan, %90,8koa izan da bozka hori, Biriatun %96,3koa, Ahetzen %91,76koa, Arbonan %86koa, Arrangoitzen %91,3koa eta Senperen %92,19koa. Basusarrin ere gehiengo zabala lortu dute AHT berriaren kontrako elkarteek. Hartara, boto-emaleen %88,02k ezetz bozkatu du eta %11,98ak baietz. Basusarrin 1 885 herritar azaltzen ziren erroldan. Horietarik 755k parte hartu du herri kontsultan.\n(À lire aussi: Après Nérac, les anti-LGV attendent le référendum d’aujourd’hui )\nThis entry was posted on Astelehena, martxoa 15th, 2010 at 11:14 am and is filed under Albiste nagusiak, Albiste orokorrak, Herri galdeketak.


Kzliburutegi@rekin proiektua | Liburutegiak Topaleku\n16 septiembre 2010 at 12:07 PM Deja un comentario\nMartxan jarriko al gara?\nHiruhileko honetan aurrera egin behar dugu gure prestakuntza osatzen duten proiektuekin. Bakoitzak badu bere proiektua, bakarka edota taldeka, eta ondorioz pixkanaka-pixkanaka aurrera joateko garaia da.\nBlog honen bitartez, sare sozialak, blogak, wikiak, etab. hobeto ulertzeko gaiak proposatuko dizkizuegu. Hautaketa bat egin dugu, baina zuen iritzien bidez (ugari izatea espero dugu!), guri bururatu ez zaizkigun beste hainbat ezagutu ditzagun espero dugu.\nGuztiok zeintzu proiektu dauden jakin dezagun eta kontsultatu ahal izateko wikian orri bat ireki dugu (http://liburutegiak.wikispaces.com/Lista%20de%20proyectos)\nProiektuaren ebaluazioa abenduaren 13tik 17ra doan astean burutuko da (egun zehatzak aurrerago jakinaraziko ditugu). Egia esan, ebaluatzeko ez ezik guztiok bildu, ezagutu eta arrakasta eta porrotak denon artean partekatzeko aukera izango dugu.\nProiektu gehienak blog eta sare sozialen gainekoak badira ere, wikietan edota geolokalizazioaren aukeretan oinarritzen direnak badaude baita ere. Beraz, elkarrengandik hainbat gauza ikasteko aukera izango dugu.\nEbaluazio irizpideak (edo hobeto esanda egun horietan hizpide izango diren gaiak) web sozialaren alde aipagarrienen gainean izango dira. Horietariko batzuk honakoak izan daitezke:\nSortutako edukien kantitatea eta mota\nFormatu ezberdinen erabilpena (testua, argazkia, bideoa, etab.)\nIrakurleekiko elkarreraginaren lorpena (iruzkinak, estekak, etab.)\nGaratutako ekimenaren inguruko nolabaiteko sarearen erdiespena\nSare sozialekin integrazioa eta elkarrekintza (Facebook, Twitter, Tuenti, etab.)\nGunearen diseinu erakargarria.\nBerriz diot ez direla gauza guzti horiek hiru hilabeteetan egin behar, baizik eta denbora aprobetxatu horiekin (edota batzuekin behintzat) saiakuntzak egiteko, abenduan guztiekin partekatzeko.\nElkar irakurtzen jarraituko dugu!\nEntry filed under: TICs. Tags: prestakuntza.\nProyecto Kzliburutegi@rekin\tAlgunas ideas para escribir blogs


Eroskik 400 milioi inbertituko ditu datozen lau urteetan - Arrasate - Goiena.eus\nEroskik 400 milioi inbertituko ditu datozen lau urteetan\nLeire Kortabarria 2015-02-18 21:58\nEroski kooperatibak 400 milioi euro inbertituko ditu datozen lau urteotan. Horrela onartu dute bazkideek Ohiko Batzar Nagusian, gaur, eguaztena, Barakaldoko BECen. Beste gai garrantzitsu bat Mendeko Finantza Ekarpenen gainekoa izan da; horren gainean, Batzar Nagusiak -erabaki-organu gorenak- truke boluntario eta unibertsala onartu du.\nBazkide langile eta bazkide kontsumitzaile guztien 500 ordezkariak deitu ditu bilkurara. Eroskiko presidente Agustin Markaidek 2013ko Plan Estrategikoaren bigarren zatiko lerro nagusiak marraztu ditu, 2016 arterainokoak hain zuzen, eta berriki bankuekin finantzabidea berregituratzeko lortu den akordioa azaldu die kooperatibako bazkideei.\nGainera, Eroskik iragarri du beste 100 saltoki irekiko dituela urtero, batzuk propioak besteak frankiziak, penintsularen iparraldean. Probintzietako hiriburuetarako eta haien eragin eremuetarako daude pentsatuta proiektu horiek.\nMFEen jabeek bonuengatik aldatu ahal izango dituzte\nNegozio planari heltzeko etorkizun finantzarioa argituta, Batzar Nagusiak, kooperatibaren erabaki organo gorenak, MFE Mendeko Finantza Ekarpenen truke boluntario eta unibertsala onartu du. Inbertsiogileek nahi badute, MFEak trukatu ahalko dituzte hemendik hamabi urtera iraungiko den mendeko bonu batekin, eta, nahi izanez gero, beste bost urtera ere luzatu ahalko da, MFEen gaur egungo balioaren %55 lukeen bonu baten truke eta %15 esku dirutan. Titulu berri honen interesa hiru puntu gehi Euriborra izango da, 2007koa baino 0,5 gehiago eta 2002ko eta 2004ko MFEetarako abonatutakoaren berdina. Hortaz, MFEen jabeek %30eko kita edo kentzea izango lukete, formula hori aukeratzen badute.\nKontsumobideren bitartekaritzari esker diseinatutako prozesu honetan, gutxi gorabehera, %2,8 (2007ko inbertsiogileentzat) eta %4 (2002ko inbertsiogileentzat) arteko UTB errentagarritasuna izango du, betiere Euriborraren eboluzioaren arabera, kobratutako interesen guztizkoa kontuan hartuta eta bonu berria iraungita.\nGoiatz Arana 2015 ots 19 Arrasate\nOrdaindu eta Eskuratu plataformetako kideak eta Eroskiren preferenteak erreklamatzen dituzten pertsonak batu ziren atzoko kontzentrazioan. Borondat...


'El Borono'-ren biografia eman dio dohaintzan haren familiak Udalari - Bergara - Goiena.eus\n'El Borono'-ren biografia eman dio dohaintzan haren familiak Udalari\nMonika Belastegi 2010-07-13 10:49\nManuel Villeras Martinez bergararrak idatzitako 'El Borono: biografia de un niño vasco evacuado en 1937' delako liburua jaso du dohaintzan Udalak. Hain justu ere, haren senitartekoek, Arrondo familiak egin du dohaintza hori, Udal Artxiboan kontsultagarri egon dadin. Eta, hain zuzen, hantxe dago dagoneko, irakurri nahi duenarendako.\nManuel Villeras Martinez 1923an jaio zen, Zurraga Behekoa baserrian, eta Bergaran eman zituen lehenengo urteak, 36ko gerra hasi zen arte. Hain zuzen, 1937ko apirilean, gerraren gogortasunaren ondorioz, 4.000 ume erbestera joatera behartuta egon ziren, eta Manolo Villeras haietako bat izan zen.\nBada, bizipen hori eta gerra garaiko beste hainbat jaso ditu Villerasek liburuxka baten, eta horixe da haren familiak Udalari emandakoa.\nEspainiako gerra hasi zenean, Bergara utzi eta Bilbora joan zen ama eta arrebarekin eta handik La Habana ontzian Ingalaterrako Evington koloniara,1937an. Hantxe urtebete eman eta gero, Baionara joan zen Foster Parents Commitee-ren bitartez eta Le Vignau kolonian laguntzen aritu zen –16 urte zituen orduan–, II. Mundu Gerra hasi zen arte. Bergarara itzuli zen orduan.\nSoldadutza Iruñean egin behar izan zuen eta epaiketa baten ondorioz, Burgosera bidali zuten. II. Mundu Gerra bukatu zenean, Elizondora bidali zuten eta, han zegoela, muga zeharkatzeko aprobetxatu eta ihes egin zuen.\nBaionan zegoela, Eusko Jaurlaritzak antolatutako entrenamendu-gune batera joan zen, Francoren aurka egiteko prestatzen ari ziren gudarostea osatzeko. Egitasmoa bertan behera geratu zenean Bordelera egin zuen ihes eta handik berriz Baionara joan zen.\nGaueko lanetan ibili eta gero, Tarbesera egin zuen ihes eta geroago Frantziako Tolosara. Han, zurgintza ikasketak egin zituen, lanean hasi, ezkondu eta seme-alabak izan zituen eta hainbat lanetan jardun ostean erretiratu, eta iaz hil zen, abuztuan.\nLiburua Interneten ere badago: http://membres.lycos.fr/espana36/borono/boro4.htm\nFilmak ere jaso dituzte\nDohaintza hori udalbatzak onartu zuen azkeneko osoko bilkuran, aho batez, eta Udalak eskertu egiten du dohaintza hori eta hala jakinaraziko dio Arrondo familiari ere.\nBestalde, osoko bilkura berean beste dohaintza bat ere onartu zen, herritar batek super-8n egindako hiru film: amnistiaren aldeko ekintzak (1977), Pazkoetako estanpak (1976) eta Pazkoetako jaiak (1976).


Euskararen bilakaera XX eta XXI. mendeetan - Wikipedia, entziklopedia askea.\nEuskal Herriko hizkuntza-gaitasuna. EAEko datuak 2011koak dira, Nafarroakoak eta Ipar Euskal Herrikoak 2016koak. Hiru zonaldeetako kopuruak grafiko bakarrean batu dira.\nEuskararen hiztun kopurua, milioika. Ikusten den bezala, euskarak azkeneko urteetan joera positiboa eduki du, hau da, hiztun gehiago eskuratu ditu.\nEuskarak azkeneko hamarkadetan aldaketa handiak jasan ditu, artikulu honetan XX. eta XXI. mendeen artean euskarak gizartean, erakunde publikoetan eta bestelako arloetan izan dituen aldaketak aipatuko dira. Gure hizkuntzak mende hauetan izan duen bilakaera bi zatitan banatu dezakegu, zatiketa gauzatzeko, urte jakin bat hartu behar dugu kontutan, urte hori 1979 edo 1980a da, urte horretan bihurtu baitzen euskara, euskaldunak diren hainbat lurraldeetan, ofizial. Urte horren aurretik, aipatutako hizkuntzak milaka eraso eta debeku pairatu behar izan zituen, alde batetik, gobernu frantsesaren politika nazionalistek zuten boterearengatik eta bestetik, Espainiar estatuan nazionalismo espainiarrak hartu zuen indarrarengatik.\n1 Euskara hegoaldean\n1.4 1975-gaur egun\n2 Euskara iparraldean\n2.2 Nafarroa Beherea eta Zuberoa\n2.3 Ikuspegi orokorra\n3 Euskararen kale erabilera 2011n\nEuskara hegoaldean[aldatu | aldatu iturburu kodea]\nEuskara, historikoki, Euskal Herrian mintzatu izan eta mintzatzen da. Euskal Herriko zazpi probintziak administrazio desberdinen mende daude, horietatik hiru (Lapurdi, Nafarroa Beherea eta Zuberoa) Frantziako Errepublikaren esanetan eta beste lau (Araba, Gipuzkoa, Bizkaia eta Nafarroa Garaia) Espainiar Erresumaren agintzapean. Beraz, gure herriaren historia bi zatitan banatu izan da 1512. urteaz geroztik, Nafarroako Erresuma erori zenean erabaki baitzen lehen aipatu dugun banaketa administratiboa. Hego Euskal Herrian 1979. urtea hartu dezakegu mugarri gisa, izan ere, urte horretan bihurtu zen ofizial.\n1900-1931[aldatu | aldatu iturburu kodea]\nXX. mendearen hasieran, Euskal Herrian hiri berriak sortzen eta handitzen hasi ziren, hala nola, Bilbo, Portugalete, Donostia, Irun, etab. Hirien sorrerak industrializazioa ekarri zuen XIX. mendearen amaiera aldera. Industriaren garapenak eta lanpostu berrien sorrerak etorkin ugari erakarri zituen gure lurraldeko hiri nagusienetara, bestetik, nekazal-munduan bizi zen jendea ere lan berrien bila hasi zen hirietan. Aipatutako gertakari guztiek ez zioten onik egin euskarari, baztertua izateaz gain, erabilera murrizten hasi zelako jende multzo handiak batzen zituzten guneetan.\nHorretaz gain, hainbat intelektual euskararen kontrako ideiak zabaltzen hasi ziren, horren adibide dugu Miguel Unamuno filosofo bilbotarra, haren esanetan, euskaraz ez zuen "gaitasun" nahikorik ingurune edo aro berrira egokitzeko eta beraz, traba bat zen gizartearen garapenarentzat. Azpimarratu beharra dago, mende honen hasierako urteetan eusko abertzaletasunaren ideia zabaltzen hasi zela, Sabin Aranak EAJ sortu ondoren. Hau da, bi ideia erabat kontrajarri borrokan zebiltzan.\nHizkuntzaren erabilerari dagokionez, mende honen hasieran euskarak Arabako hegoaldea galdua zuen eta Nafarroako hiztun kopurua murrizten joan zitzaion, Gipuzkoan eta Bizkaian oraindik ere nagusi mantentzen jarraitzen zuen ordea.\n1931-1939[aldatu | aldatu iturburu kodea]\n1931eko apirilaren 14ean Espainiar estatuan errotik aldatu ziren gauzak, ustekabean, langileen eta errepublikazaleen mugimenduei esker, Espainiako II. Errepublika aldarrikatu zen, Madrilen. Aldaketa politiko sakon honek itxaropena ekarri zuen euskal lurraldeetara, alde batetik, egoera ekonomiko eta politikoan hobekuntzak lortuko zituztela uste zutelako eta bestetik, hizkuntzaren eta abertzaletasunaren arloetan aurrerapenak eskuratuko zirela pentsatu zutelako.\nEuskararen aldeko lehen erakunde eta ikastolak sortu eta garatu ziren, horien adibide ditugu, Iruñean sortu zen Euskeraren Adiskideak elkartea (1925ean eratua) eta Eusko Ikaskuntza (1918an eratua), gainera, hainbat ikastola sortu ziren Hego Euskal Herri osoan zehar.\nEuskarak 1936an ofizialtasuna lortu zuen, Lehenbiziko Eusko Jaurlaritza eratu bezain laster, 1936ko estatutua baliatuz. Ofizialtasun honek urte batzuk baino ez zituen iraun, praktikan, frankistek Bizkaia menderatu zuten arte egon zen abian, baina teorikoki, Espainiar Bigarren Errepublika errenditu zen arte estatutua legezkoa izan zen.\n1939-1975[aldatu | aldatu iturburu kodea]\n1939an Espainiar Errepublikak gerra galdu bezain laster (1937ko udatik Francoren mende zeuden hegoaldeko euskal lurrak), euskara debekatua eta zapaldua izan zen. Eskola guztiak Elizaren mende geratu ziren, hau da, gaztelera hutsean ematen zitzaizkien eskolak ikasle euskaldunei. Sarritan, kalean euskaraz hitz egitea isun batekin zigortua izaten zen, logikoki, ezinezkoa zen edozein erakunde publikoetan euskarazko hitzik agertzea, funtsean, euskara bizitza sozialetik desagertu zen hiri eta herri handi gehienetan.\nGainera, eskoletan modu oso bortitzetan zigortzen zen euskara erabiltzea, ikasleek txiki-txikitatik gazteleraz hitz egin behar zuten bai irakaslearen aurrean eta baita ere beraien ikaskideen aurrean.\nZalantzarik gabe, urte oso gogorrak izan ziren euskararentzat eta euskaldunentzat, hala eta guztiz ere, gure hizkuntzak nekazal-lurretan babesa aurkitu zuen eta hauei esker, bizirautea lortu. Euskararen egoera asko okertu zen urte hauetan zehar, hiri nagusietan, hau da, Bilbon, Gasteizen, Donostian eta Iruñean euskararen zantzuak oso txikiak ziren eta jendearen bizitzan erabatean sartu zen gaztelania. Lehen esan dugun bezala, Bizkaiko ekialdean, Gipuzkoako barnealdean eta Nafarroaren iparraldean jarraitu zuen euskarak indartsu.\n1975-gaur egun[aldatu | aldatu iturburu kodea]\nFrancoren diktadura 1975ean amaitu zen eta Gernikako Estatutua 1979an onartua izan zen. Estatutu honek itxaropena ekarri zion euskarari, besteak beste, hizkuntza ofizial bihurtzen zuelako Bizkaia, Gipuzkoa eta Araban. 1982ko Euskararen Normalizazio Legeari esker, euskararen bilakaerak eta hiztun kantitatearen joerak gorantzko bidea hartu zuen. Jarraian, probintzia bakoitzean euskarak azken urteotan izan duen bilakaera soziolinguistikoa aztertuko dugu.\nArabako hizkuntza-gaitasuna, 2011ko datuak.\nAraba euskararen berreskurapenaren eredu gisa hartu dezakegu, duela 40 urte, Aramaio edo iparraldeko hainbat herri salbu, euskara ez zen ia erabiltzen eta jendeak ez zuen aipatutako hizkuntzaren inolako ezagutzarik. Gainera, Araba izan da azkeneko 15 urteetan etorkin gehien jaso dituen euskal probintzia, beraz, euskara berriz ere txertatzea ez da dirudien bezain erraza izan.\nHas gaitezen euskaldunen kopuruaren bilakaerarekin, Araban, 1981ean biztanleriaren %4a baino ez zen euskalduna, 30 urte beranduago, 2011ean, biztanleriaren %22,9a zen euskalduna, hau da, biztanleria euskalduna bost aldiz baino gehiago handitu zen aipatutako urteetan zehar. Eskualdeka azterketa bat eginez gero, gaur egun euskaldunenak direnak Gorbeialdea (%37,5 euskaldunak) eta Aiaraldea (%21,9) direla jabetuko gara, erdaldunenak ordea, Añana (%16,2) eta Mendialdea (%20). Eskualde garrantzitsuena Arabako Lautada dugu, bertan kokatzen baita Gasteiz, probintziako hiririk handiena. Bertan, euskaldunak %21,9 dira eta euskaldun hartzaileak %19,6.\nBelaunanldi berriei dagokienez, EAEn D ereduak indar gutxien duen probintzia Araba dugu, ikasleen %42,8ak ikasten du euskara hutsean. Eredu elebiduna (euskara eta gaztelania) %32ak hautatzen du eta eredu erdalduna %25,2ak. Hala ere, gero eta gazte gehiagok hautatzen dute eredu euskalduna, izan ere, duela 40 urte, 1982an, biztanleriaren %4ak baino ez zuen hautatzen D eredua.\nBizkaiako hizkuntza-gaitasuna, 2011ko datuak.\nBizkaian euskarak aurrerapauso galanta eman du, batezere, Bilbo eta hiri horretatik mendebaldera dauden eskualdeak gure hizkuntzak poliki-poliki berreskuratu ditu, aipatzekoa da, oraindik ere lan handia dagoela egiteko lurralde horietan, baina egoera hobetuz doa. Bizkaiaren ekialdeak euskarari sendo eutsi zion eta gaur egun ere, Bizkaiko euskaldun gehienak bertan bizi dira.\n2011ko datuei erreparatzen badiegu, urte horretan Bizkaian guztira 331.087 euskaldun bizi ziren eta beste 227.103 pertsona euskaldun hartzaileak ziren. Gutxi gorabehera, biztanleriaren %30,3ak euskaraz mintzatzen zekiela esan dezakegu. Datu pozgarriak dira, 1981eko zenbakiekin alderatzen baditugu, garai horietan, biztanleriaren %15,2ak baino ez zekien euskaraz hitz egiten.\nEskualdeka azterketa txiki bat eginez gero, gune euskaldunenak Lea-Artibai (%81,2) eta Busturialdea (%72) direla ikus dezakegu, nahiz eta, bi eskualdeetan ere jatsiera txiki bat egon den azkeneko hamar urteetan. Erdaldunenak ordea, Enkarterri (%21,5) eta Bilbo Handia (%23,1) dira, azken hau, probintziako eskualderik garrantzitsuena da, izan ere, bertan kokatzen da Euskal Herri osoko hiririk handiena: Bilbo. Azkeneko bi eskualdeetan ere goranzko joera eduki du euskarak, probintzia osoan hizkuntza honek izan duen joera jarraituz.\nBizkaiko hezkuntza-sisteman ere euskararen goranzko joeraren hainbat lekuko ikus ditzakegu. Euskal Herriaren mendebaldean dagoen probintzia honetako ikasleen %56,1k euskara hutsean ikastea erabaki zuen 2011ean, %22,4a eredu elebidunean matrikulatu zen eta %21,6a eredu erdaldunean.\nGipuzkoako hizkuntza-gaitasuna, 2011ko datuak.\nAzken mende hauetan, Gipuzkoan bizi izan da euskaldun kopuru handiena, diktaduraren garai gogorretan euskara ondoen mantendu zen probintzia dugu, batez ere, hegoaldeko zein erdialdeko herrietan hitz egiten da gehien euskara, baina hiri handienetan ere, hala nola, Donostia, Irun eta Eibar, euskarak azken urteetan indarra hartu du.\n2011ko datuei begira, Gipuzkoan guztira 348.899 euskaldun bizi ziren eta 110.987 pertsonak euskara ulertzeko gaitasuna zuten edo hizkuntza hau ikasteko ahaleginetan zebiltzan. Beste modu batean esanda, biztanleriaren erdia baino gehiagok zekiten euskaraz hitz egiten (%52,6), elebidun hartzaileek biztanleriaren %16,7 ordezkatzen zuten eta erdaldun elebakarrek %30,6a. Gipuzkoa da proportzionalki aldaketa txikiena jasan duen lurraldea, 1981ean biztanleriaren %40 ingurua zen euskalduna eta 2011ean, lehen esan dugun bezala, %52,6a.\nEskualdeka, hiztun-ehuneko handiena duena Urola-Kosta dugu (%76) eta ondoren, Tolosaldea (%70,6). Lurralde erdaldunenak ordea, Bidasoa Beherea (%40,3) eta Donostialdea (%43,4) dira, azken hau dugularik probintziako hiriburua barneratzen duena.\nAurreko datuetan bezala, Gipuzkoa dugu nagusi euskaraz ikasten duten ikasleetan ere. Probintzia honetan ikasketak egiten dituzten pertsonen %75,8ak euskara hutsezko eredua hautatzen du (D eredua), %14,6ak eredu elebiduna edo B eredua eta %9,6ak eredu erdalduna edo A eredua.\nNafarroako hizkuntza-gaitasuna, 2016ko datuak.\nNafarroan gauzak ez dira aurretik aipatu ditugun hiru probintzietan bezalakoak. Nafarroan euskara ez da ofiziala hainbat lurraldeetan eta Euskararen Foru Legeak ezartzen du zein herrietan jaso daitezkeen zerbitzu publikoak euskaldunon hizkuntzan. Hiru zonalde daude, alde batetik, euskalduna (probintziaren iparraldean zabaltzen dena), bestetik, mistoa (Nafarroaren erdialdean zabaltzen da, Iruñea hartuz) eta azkenik, erdalduna (Nafarroaren hegoaldea). Zonalde bakoitzean euskarak garapen edo bilakaera ezberdina jasan du, jarraian aipatuko dugun bezala.\nEuskaldunak adin-taldeka Nafarroan. 2016ko datuak. Kopurua ehunekoetan adierazita dago.\nNafarroan, 2016an, 550.000 lagun inguru bizi ziren, hauetatik %76,7 erdaldun elebakarrak ziren, %12,9 euskaldunak eta %10,3 elebidun hartzaileak. Zenbaki absolutuetan esaten badugu, 69.000 lagun inguru baino ez ziren euskaldunak, 55.000 inguru elebidun hartzaileak eta 410.000 erdaldun elebakarrak. Eremuka behatzen badugu lurraldea, eremu euskaldunean biztanleriaren %61,1a da euskalduna eta %13,4a elebidun hartzailea. Eremu mistoan, %11,3a dugu euskaldun eta beste %12 elebidun hartzaile, azkenik, eremu erdaldunean, %2,7a baino ez da euskalduna eta %6,8a elebidun hartzailea. Hiriburua dugu herrialde honetako hiririk garrantzitsuena eta biztanle gehien dituena, Iruñean, biztanleriaren %10,5a euskalduna da eta %11,4a elebidun hartzailea. Betiere, 2016ko datuak ardatz gisa hartuta.\nJoerari dagokionean, azken urteetan ikastolek izan duten sustapenarekin eta eremu mistoaren handitzearekin, euskarak biztanle gehiago menderatzea lortu du, hala, azkeneko hogeita bost urteetan elebidunak %3 inguru hazi dira eta elebidun hartzaileak %6, gutxi gorabehera.\nEuskararentzat berri pozgarri bat dugu adin taldeka erreparatzen badugu Nafarroako egoera soziolinguistikoa, izan ere, 1991ean 16-24 urte bitarteko gazteen %10ak baino ez zekien gure hizkuntzan, gaur egun (2016), %25,8ak daki. Aztertzen dugun adin-taldea zenbat eta helduagoa izan, orduan eta euskaldun kopuru gutxiago edukiko du. Hala ere, datu hauek ez dira hain itxurosoak euskaraz hitz egiteko erraztasuna behatzen badugu, adin-taldeka, gazteenek gazteleraz erraztasun handiagoa dute hitz egiteko euskaraz baino (%62,6ak hori aitortzen du), zaharrenak ordea (65 urtetik gorakoak), euskaraz hobeto moldatzen dira gaztelaniaz baino (%35,9ak esaten du gaztelaniaz hobeto moldatzen dela). Biztanleriak euskararekin duen erraztasuna azkeneko urteetan okerrera joan da, izan ere, 1991ean euskal-hiztunen %40,6 hobeto moldatzen zen aipatutako hizkuntzan hitz egiten gazteleraz baino, 2016ko datuak begiratzen baditugu ordea, kopuru hori %23,2ra jatsi da.\nJoan gaitezen lehen hizkuntzari edo ama-hizkuntzari buruzko datuen bila, 2016an egin zen Nafarroako ikerketa soziolinguistikoaren arabera, biztanleriaren %90,8ak lehen hizkuntza gaztelania zuen eta %6,2ak euskara. Ama-hizkuntzari buruz ari garenean, hiru urtetik beherako haurrek gurasoengandik jaso duten hizkuntza zein izan den esan nahi dugu.\nEuskara iparraldean[aldatu | aldatu iturburu kodea]\nEuskararen egoera iparraldean betidanik desberdina izan da, zenbait garaietan, bertako egoera hegoaldekoa baino egokiagoa zen arren, ez da inoiz batere samurra izan euskararen biziraupenerako. Ipar Euskal Herrian gure hizkuntza ez da inoiz ofiziala izan, hiru probintzietan agintzen duen estatuaren konstituzioaren arabera, Frantziako hizkuntza bakarra frantsesa delako. Hala ere, hegoaldean Francok edo bestelako diktadoreek euskarari egin zioten jazarpena ezin da Frantziar estatuak hizkuntza honi jartzen dizkion oztopoekin alderatu, kontuan hartu behar dugu, herrialde hau frantses nazionalismoaren mende dagoen arren, estatu demokratiko bat dela.\nXX. mendean zehar, euskarak beheranzko joera hartu du Lapurdi, Nafarroan Beherea eta Zuberoan, besteak beste, mundu-gerren ondorioz frantses nazionalismoa indartu egin zelako, insdustrializazioa bertara iritsi eta herritarrak hirietara gerturatu zirelako lan bila (frantsesa ikasiz) eta eskolak betidanik frantses hutsean eman direlako. Azkeneko hamarkadetan, hainbat ikastola, adibidez, Seaska, bertako belaunaldi berriek euskara ikasi dezaten lanean aritu dira.\nLapurdiko hizkuntza-gaitasuna, BAB eskualdea ere grafikoan txertatu da. 2016ko datuak.\nLapurdi izan da azkeneko mendeetan herritar gehien bildu dituen probintzia iparraldean, beraz, burgesia eta langilegoa ere bertan oso indartsu egon izan da. Ipar Euskal Herriko probintziarik aberatsena izan da (gaur egun erebai), bertan egon baitira lanerako aukera gehien sortu izan dituzten fabrika, zerbitzu edo bestelako bideak. Euskal Herrian beti gertatu izan den bezala, Lapurdin ere hiriak sortzeak euskararen galera eragin zuen, gaur egun ere asko nabaritzen dena.\nLapurdi bi zatitan banatzen da soziolinguistika-azterketak egiterakoan, alde batetik, BAM eskualdea (Baiona-Angelu-Biarritz edo Miarritze) eta bestetik, Lapurdiren gainerako eskualdeak. AIpatu dugun lehen eskualdean bizi dira lapurtar gehienak, bertan, biztanleriaren %8,4a baino ez da euskalduna eta %5,7 elebidun hartzailea. Lapurdiren gainerako eskualdeetan ordea, biztanleriaren %23a euskal-hiztuna da eta beste %11,3 elebidun hartzailea.\nNafarroa Beherea eta Zuberoa[aldatu | aldatu iturburu kodea]\nNafarroa Beherea eta Zuberoako hizkuntza-gaitasuna. 2016ko datuak.\nLapurdin industrializazioa indartsu sartu zen baina Euskal Herriaren ekialdean dauden bi probintzia hauetan ez zen berdina gertatu. Landa-gunez josita dauden lurraldeak ditugu Nafarroa Beherea eta Zuberoa, bertan, euskarak indartsu eutsi du bere lekua eta gaur egun ere, duela mende batzuk baino askoz ere ahulago dagoen arren, nagusi izaten jarraitzen du. 2016ko inkesta soziolinguistikoaren arabera, bertako biztanleriaren %49,5ak euskaraz daki eta %13,7a elebidun hartzailea da.\n2016an eginiko inkesta soziolinguistikoaren arabera, Iparraldeko biztanleriaren %22,5a elebiduna da eta %8,5a elebidun hartzailea. Azkeneko urteetan egon den euskararen galera moteltzen eta egonkortzen ari dela dirudi, 1996an 56.100 euskaldun zeuden hiru probintzietan (%26,4), 2011ean ordea, 51.100era jatsi zen kopurua (%21,4). 2016an, 51.200 ziren euskaraz mintzatzen zekitenak (%20,5), hau da, lehen aldiz, belaunaldi berrietako gazteek euskaldunen zahartzeagatik sortutako galerak konpentsatu zituzten. 16-24 urte arteko gazte euskaldunen kopuruak goranzko joera du, 1996an %10a ordezkatzen zuten, orain, %18 ingurura igo da kopuru hori.\nErabileran ordea ez dabil hain joera onarekin gure hizkuntza, %1,9ak baino ez du euskaraz gehiago hitz egiten frantsesez baino. Euskaraz oso gutxi egiten dutenen kopurua altua da (%77,2), eta euskararen erabilpenaren joerak ez du azkeneko urteetan gora egiten.\nAzkenik, hizkuntzaren sustapenaren jarrerak aztertzen baditugu, euskararen sustapenaren aldekoak kontrakoak baino gehiago dira, %35,3 %17,1aren aurka. Gaia axola ez zaienen kopurua da altuena: %47,5.\nEuskararen kale erabilera 2011n[aldatu | aldatu iturburu kodea]\nEuskararen kale erabilera jakiteko neurketa bat egin zen 2011n, Euskal Herriko zazpi herrialdeetan herriz herri eztabaidak entzunez. Emaitzak jarraian ageri diren mapetakoak izan dira. Legenda gisa, esango dugu berde argi koloreak euskararen erabileraren %5a edo baxuagoa adierazi nahi duela, berde ilunak %5-%10 bitartekoa, urdin argiak %10-%20koa, urdin ilunak %20-%30koa, laranjak %30-%50n bitartekoa eta gorriak %50tik gorakoa.\n↑ "V. ikerketa soziolinguistikoa" Euskadi.eus 2018ko maiatzaren 23an ikuskatua.\n↑ Press, Europa. (2018-03-20). «EAEko biztanleen %60,7 euskalduna edo ia euskalduna zen 2016an» europapress.es . Noiz kontsultatua: 2018-05-23.\n↑ «Industrializazio garaia Euskal Herrian 1870-1930» www.ostadar.net . Noiz kontsultatua: 2018-05-18.\n↑ (Gaztelaniaz) «N_20160311_euskara en el siglo XX - Visualización del contenido» UPV/EHU . Noiz kontsultatua: 2018-05-18.\n↑ (Gaztelaniaz) Euskararen kronologia. Euskadi.eus 2018ko maiatzaren 18an ikuskatua.\n↑ "Napar tokiko aginteak eta euskeraren borroka Bigarren Errepublikan barrena : hurbiltasun bat" 2018ko maiatzaren 18an ikuskatua.\n↑ «Bertan 24 - Euskara Capítulo 12: El euskera en la república» bertan.gipuzkoakultura.net . Noiz kontsultatua: 2018-05-18.\n↑ «Ahotsak ikasgelan» ikasgelan.ahotsak.eus . Noiz kontsultatua: 2018-05-18.\n↑ «Euskaraz egiteagatik, ilea moztu eta errizino-olioa hartu behar - Ahotsak.eus» ahotsak.eus . Noiz kontsultatua: 2018-05-18.\n↑ «Euskaraz hitz egiteagatik zigorra - Ahotsak.eus» ahotsak.eus . Noiz kontsultatua: 2018-05-18.\n↑ "Euskara azkeneko hamarkadetan" Euskadi.eus 2018ko maiatzaren 19an ikuskatua.\n↑ a b c d e "V. Mapa soziolingustikoa" Eusko Jaurlaritza 2018ko maiatzaren 19an ikuskatua.\n↑ a b c d e "NAF-Inkesta 2016 euskaraz" www.euskarabidea.es 2018ko maiatzaren 19 ikuskatua.\n↑ a b c "Euskararen egoera Iparraldean" www.mintzaira.fr 2018ko maiatzaren 21ean ikuskatua\n↑ «UEMA Atlasa» UEMA . Noiz kontsultatua: 2019-08-03.\nIparraldean euskarak duen egoerari buruzko gogoeta.\nEuskal Herriko egoera soziolinguistikoa 2006an.\nGizartean euskarak duen egoerari buruzko artikulua.\nEuskarak Nafarroan duen egoerari buruzko datu-sorta.\nEusko Jaurlaritzaren ikerketa soziolinguistikoak.\nEuskararen normalizazioari buruzko dokumentua.\nEuskarak frankismoan zuen egoera aipatzen duen artikulua.\nEuskara Aro Garaikidean


Edizio kritikoaren iturriak: JSG\nAutorea: Ezkiaga, Patxi / Gandiaga, Bitoriano\nLankideak: Gaztelaniazko itzulpena: Jorge G. Aranguren\nIturriaren izena: Jaunarekin supazterrean. Gandiaga oroituz / Al amor de la lumbre. Recordando a Gandiaga\nBilduma: Ostertza saila\nArgitalpen-datuak: Arantzazu EF, Oñati, 2003, 150 or.\nIturriaren urtea: 2003\nSailkapena-1: 1.1.3. Liburua\nSailkapena-2: 1.1.3. Liburua-K\nKanpo-deskripzioa: I. Liburu inprimatua (19,5 x 12,5) - Kartulinazko azala. II. Olerkiak orrialde banatan hasten dira, euskarazko testua orrialde bakoitietan eta gaztelaniazko itzulpena ezkerreko bikoitietan. Titulu eta guzti doaz Ezkiagaren olerkiak; eta bakoitzaren buruan Gandiagaren olerki txikitxo bana dago jarrita.\nEdukia: A) Aurkezpena (Patxi Ezkiaga). B) 48 olerki, bi ataletan sailkatuak: 1. Heiagorak / Súplicas - 2. Bidaztiak / De camino. C) Olerki bakoitzaren buruan, Gandiagaren beste hainbeste testu txiki. D) Olerki guztien, Ezkiagarenen eta Gandiagarenen gaztelaniazko itzulpena, orrialde bikoitietan emana.\nGaiak: Olerkietako asko mendi-giroan idatzitako otoitzak dira: Belaguan, hain zuzen ere, izadiarekin komunioan. Otoitz laburrak dira oro har Gandiagarenak ere, edota bizi esperientziari buruzko gogapen apurrak.\nDatazioa: Gandiagaren otoitz-gogapen ia denak bere bizitzako azken 10 urteetan diatziak dira: 1990-2000 urteen bitartean.\nBestelako oharrak: Patxi Ezkiaga liburuaren autore nagusiak berak nahi izan zuen Gandiagaren omenez atera bere olerki-liburua. Editoreak iradokita, haren olerki bakoitzaren buruan Gandiagaren olerki edo pentsamendu bana eman zuen liburuak. Horiek denak artean inon argitaratu gabe zeuden. Gerora horietako batzuk Ezkiagak berak editatuko Jainkominez liburuan (2005) sartuta daude. Azpitituluak dioenez, aurkezpenean aitortzen duenez, Gandiaga zenari miresmenez eskainitako liburua da.


Kontaketa erotikoa: Hondartzako Eneritz V – Kaixomaitia.eus | Bloga |Saltsa badago!\nBegirada begietara zuzendu eta denbora batez mantendu genuen. Esku bana mahai gainean luzatuz elkarren arteko kontaktua egin genuen, eta gure oinek bestearen hankartea laztantzen zuten intentsitate berdinarekin, ferekatzen genituen eskuak. Isiltasunean geratu ginen eta gure azaleko gurtzien soinua besterik ez zen entzuten. Egoera hura denboran luzatu zen.\nUne jakin batean Eneritzen amak esku bat mahai azpira eraman eta egiten zituen besoaren mugimenduengatik eta aurpegiaren espresioengatik, masturbatzen hasi zela iruditu zitzaidan; gainera, nire oina bere aluan jolasten ari zela, bere behatzak inguruan zebiltzala nabaritu nuen. Gure begiek tinko eusten ziotela, amak eskutik gogor heldu zidan, nire zakila ferekatzen zuen oina lurrean jarri zuen, eta sukaldean, gure begiraden isiltasunean gorputza erabat tenkatuz korritu egin zen. Eskuak transmititzen zidan indarra lasaitzen hasi zen eta aulkiaren bizkarraldean sostengatu zen.\n– Ummm, mila esker polita… – Esan zidan arnasa bota eta aurpegia lasaituz.\n– Izugarrizko morboa ematen didazu… – Esan nion berriz ere titietara begiratuz.\n– Gustatu zaizkizu hauek, ezta? – Esan zidan eskuak bularretara eramanez.\n– Nola ez ba, eskote ederra daramazu. – Erantzun nion.\n– Zatoz hona. – Esan zidan aulkitik altxa eta eskua luzatuz.\nNire eskuak bere bularretara eraman zituen eta jarraian bere eskuak nire paketearen bila joan ziren.\nNahiko gogor nengoen zer egin ez nekiela. Boxerra jaitsi, bere esku batean listua bota eta nire zakila erabat bustita utzi zuen. Ondoren, kuleroak orkatiletaraino jaisten utzi zituen, eta nire zakila eskuetan hartuz, niri bizkarra emanez bira erdia eman zuen eta zakila bere izter artean jarri zidan aluarekin kontaktuan. Txortan egingo bagenu bezala mugitzen hasi nintzen eta minutu batean sekulako gogortasuna nuen haren izter artean kokatuta. Beste minutu bat nahikoa izan zen, nik egoera horretan hazi guztia sukaldeko lurretik isurtzeko. Izugarria izan zen, lehen aldia zen modu horretan “txortan” egiten nuela, eta gainera, zer-nolako egoera morbosoan! Eneritz ohean, ni haren amarekin sukaldean, … a ze eromena!\nSukaldeko papera hartu genuen eta gure azalak eta sukaldeko zorua garbitu genituen. Behin guztia garbi eta txukun utzi ondoren, nire zakilak nahiko tente jarraitzen zuela ohartu nintzen. Ez zen batere ohikoa, baina, nik zer dakit, egoeraren ondorioa izango zen…\n– Zoaz ohera alaba esnatu baino lehen, ea sukaldera etorri behar den eta aurrean ni egonda, zure zakila horrela ikusten duen… ez al duzu nahikoa izan? – Esan zidan buru pixka bat jarriz eta boxerrean markatzen zenari erreparatuz.\n– Bai… baina egoera ez-ohikoei gertaera ez-ohikoak dagozkie. – Esan nion irribarre batekin.\nMuxu goxo batekin agurtu eta oherantz abiatu nintzen. Logelako atea ireki eta lotan jarraitzen zuela antzeman nuen, duela ordu batzuk eguzkia atera bazen ere, pertsianak ez zuten argi-izpirik sartzen uzten. Galtzontziloak kendu eta lo egiteko asmoz ohera sartu nintzen. Erlojuak 9:37 markatzen zituen. Alde batera buelta, bestera… lo hartu ezinik nenbilen eta zakilak bizitza propioa zuela zirudien. Neure buruari laztan batzuk eman nizkion eta bere ipurdira gerturatu nintzen. Mugimendu leun batzuk egiten hasi nintzen eta Eneritzek ere ipurdia apur bat mugitzen zuela iruditu zitzaidan.\nGeldi geratu nintzen eta ipurdia mugitzen ari zela ziurtatu nuen, ummmm, a zer plazera ematen zidan horrek. Leun-leuna zuen ipurdiko azala eta zakila tartean kokatu nuenean, bi ipurmasailek primeran harrapatu zidaten makil gogorra. Tarte batez egon ginen igurtzi horiekin jolasean eta eszitazio handia sentitu nuenean, nire esku batek haren izterren arteko bidea zabaldu zuen, hezetasun handiko gunera iritsi arte. Esnatu berri eta erabat bustita zegoen, zoragarria! Nire eskuak bereak eta bi egin zituen, Eneritz ohean albo batera etzanda zegoela, korritzen zela sentitu arte.\nKorritu eta berehala, haren ipurmasailen artean kokatuta nuena izterren artean jarri nuen, sukaldean amak erakutsi bezala.\nerrelato erotikoak Hondartzako Eneritz ipuin erotikoa Kaixomaitia kontaketa erotikoa sexua


"Athletic uko egin ezin duzun grina da: Berpizkundea Madrilgo Euskal Etxean"\nAthletic-en Madrilgo Euskal Etxeko Peñaren webgunea eta Alejandra Herranz blogger kazetari athleticzalea\nIzenburu honekin sinatu zuen atzo post edo artikulua ElDesmarque-Bizkaia kirol atarian Alejandra Herranza kazetariak.Testuarekin, Diasporako peña batetik nola bizi den talde zurigorriaren partida bat ezagutzearren egindako proposamen bati erantzuten ari zen blogger athleticzale ezaguna. Hona beraz kronika, Madrilgo Euskal Etxeko Athletic-en Peñatik iritsitako lekukotasuna. Athletic-ek 16 peña ofizial dauzka Madrilgo komunitatean, eta 21 dira, berriz, Euskal Herria eta Espainiatik kanpo dituenak.\nAlejandra Herranz / Madril, Espainia. Orain egun batzuk, Asis Martin-ek, ElDesmarque-Bizkaiko nire editore denak, erronka bota zidan: post bat idatzi behar nuen azalduz nola bizi dugun Athletic Club-en partida bat Madrilgo Euskal Etxeko Peña Athleticzalean.\nEta nik, Bilbon jaio ez nintzen honek, beste hiri eta herrialde batean jaiotzea otu baizitzaidan, erronkari eutsi eta nire eramangarriaren aurrean jesartzen ikusi nuen neure burua geure berpizkunde bereziaren ondoko egunean,Villarreak-i bere zelaian hiru eta bat irabazki ostean, Sergio Asenjo ikusgarri baten atearen aurrean, Santander Ligako 30. jardunaldian.\nBerpizkunde baten antzekoa izan baitzen: Villarreal-en irteeran oso goitik presioa egiten, Iñigo Córdoba bete-bete batekin, sekula agertu ez zela zirudien Iker Muniain batekin, Iñaki Williams beti bezain borrokalari batekin, batzuetan --behar adinetan-- egokiera onean Sergio Asenjoren atea zulatzeko. Eta San Mamesen zein etxetik kanpo zelaian aspaldi gauzatzen ez genuen talde-joko batekin.\nMadrilgo Euskal Etxeko Athletic-en Peñak 55 bazkide dauzka, EEko kide ere badirenak, eta batzuk baita Klubeko bazkideak ere. 1998ko abuztuan sortu zen eta bere kideak EEko ekitaldi aretoan batzen dira Athletic-en partidak ikustearren, Zarzuelaren Antzokiaren aurrean eta Diputatuen Kongresu bestaldean, Jovellanos kalean.\nEz, ez gara beti 55 izaten ekitaldi aretora batzen garenak. Atzo, esaterako, 13 bat pertsona ginen: batzuk 'talde egonkorrekoak' (sekula huts egiten ez duten horietakoak), beste batzuk 'agonias' sektorekoak (partida hasi orduko kexuka edota jokalari jakinak kritikatzen ari direnak) eta beste batzuk Madrilen pasoan zeudenak.\nEta bart, emozioak ugari izan ziren.\nSustoari eutsi genion jokoa hasi eta sei minutura Pablo Fornails desagertu zenean zelaian edo Athletic-en defentsa, desuztartzen ari zela zirudienean. Intziri sakona atera zitzaigun Markel Susaetak jaurtitakoak langari eman zionean edo Asenjok gola behar zuten zenbait baloi indargabetu zituenean.\nOroitzapen herratsua epailearen amarentzat Athletic-eko sei jokalariri ateratako txartel horietan. Atxikimendu alde/kontrakoa Raúl Garcíarentzat, pasatze zehatzak eta hutsegiteak tartekatu zituenean.\nBozkarioa hiru aldaketak eman zirenean: txalotzeko ateratzen zenari eta sartzen zenari, atzokoa gomutaratzeko partida horietakoa izan baitzen, beti honela joka dezagun eskatzeko modukoa. Euforia askatukoa Muniainek markatu zuenean, bart sei hilabete baino gehiago min hartuta lehen ekipotik urrunduta egon ostean itzultzen zen gizona baitzen.\nMadrilgo Euskal Etxeko Athletic-en Peñako bazkideak beti batzen gara Athletic ikustera hiriburu honetan euskal diasporaren biltoki den gure etxe honetan.\nAsko izaten gara kanpaina ona denean edo derbiren bat gertaturik (Reala) edo lehia gorenetan (RealMadrid, FC Barcelona).\nGutxi izaten gara Athletic-ek distira gabe jokatzen duenean, joko eskemarik gabe, konparazio denboraldi honetan gertatzen ari den bezalaxe. Edo futbolaren merkatuko erreginek, telebista eta telefonia mugikorreko konpainiek, partida igande batean 12etan edo 21etan; edo astelehen batean 21etan programatzen dutenean.\nBaina beti gara. Eta bazkide gehiago irabaztea igurikatzen dugu Madrilgo mundu athleticzalearen txoko honetan.\nBeti gara, zeren eta "El secreto de sus ojos" (Juan José Campanella, 2009) film argentinarreko pertsonaia harek aitortzen zuen bezala "gizon batek gauza asko alda ditzake: neskalaguna, lana, etxea, hiria, herrialdea... Gauza bakarra dago aldatu ezin duena: grina ezin du aldatu".\nEta Athletic, jakina, uko egin ezin duzun grina da.\n(ElDesmarque-Bizkaian 2018-04-10ean argitara emana)


Irekia Eusko Jaurlaritza - Gobierno Vasco :: Eusko Jaurlaritza nekazaritza-sektoreari ´ahotsa eta partaidetza´ emateko erreforma bat burutzen ari da\nEusko Jaurlaritza nekazaritza-sektoreari …\n<iframe src="https://www.irekia.euskadi.eus/eu/embed/videos?flv_video=2009%2F11%2F25%2Fpac%2Fcronica_lehendakari_pac_eu.flv" width="320" height="210" allowfullscreen></iframe>\nEusko Jaurlaritza nekazaritza-sektoreari ´ahotsa eta partaidetza´ emateko erreforma bat burutzen ari da Iturria: Irekia\nLehendakariak NPBa 2013tik harantzago, beharrezko debate bat jardunaldiaren inaugurazioan parte hartu du, bertan Europar Batasuneko Nekazaritza Politika Bateratuaren etorkizuna eztabaidatu zen\nEusko Jaurlaritzak Euskadiko nekazaritzari etorkizun lehiakor eta jasangarriaren erronkei bermeekin aurre egitea ahal izateko NPB berri eta indartsu bat eskatu du.\nGaur goizean Lehendakariak adierazi du, Eusko Jaurlaritza euskal-nekazaritzak Kontsultarako Kontseiluen eraketaren bitartez, sektorearen erregulazioan "ahotsa eta partaidetza" izan dezan legegintza-garapena "burutzen" ari dela.\nPatxi Lopezek Bilboko Euskalduna Jauregian ospatu den 'NPBa 2013tik harantzago, beharrezko debate bat' jardunaldian parte hartu du. Bertan, Autonomia exekutiboak "baserritarrek dituzten kezkei" buruz duen ardura nabarmendu du, azaldu duen moduan, Euskal Herriko nekazariek "beraien nekazaritza-ustiategien iraupenean kontzentratuta" baitaude.\nExekutiboak inplikatutakoekin hitzartu nahi dituen neurrien artean, produkzio lokala "euskal-gastronomiak duen balio eta potentzialarekin" lotura handiagoa lortzea , kontsumitzaileetatik hurbilago dauden merkatuak bilatzea, produkzio kooperatiben garapena eta nekazaritza ekologikoaren sustapena daude.\nZentzu honetan, Lehendakariak alor horrek Euskal Herriko historian eta identitatean duen garrantzia azpimarratu du. "BPGari egiten dion ekarpena haratago" Sektore estrategikoa dela esan du. "Euskadi ez zen horrelakoa izango gure idiosinkrasia, gure hizkuntza eta gure kultura mantentzen jakin duen nekazaritza-ingurune hori gabe", eta horregatik, beharrezkoa da "hiri-inguruarekin kohesioan dagoen eta bizi-kalitatea duen nekazaritza-inguru berria" mantentzea beharrezkoa da.\nNPBaren etorkizunari buruz , Lopezek eskaera eta eskaintzan ematen diren distortsio egoeren aurrean merkatuetako egonkortze baliabide eta mekanismoak mantentzeaz gain, errealitate lokaletik "izaera bateratua duen politika bateratuari uko egin gabe", "jukutria tarte handiagoak" izatearen alde egin du.\nNekazaritza sailburuak, Pilar Unzaluk, etorkizuneko NPBak aldaketa klimatikoa, elikadura segurtasuna, biodibertsitatea, ura eta ingurugiroa, prezioen hegazkortasuna edo, lehiakortasuna eta merkatua bezalako erronka berriak kontuan hartu beharko dituela adierazi du. Politika hori berriz ere diseinatzea beharrezkoa dela esan du, "hobetu daitekeen ereduaren" gabeziak egiaztatu baitira. Gogorarazi duen moduan, aurten EBan 56.000 milioi euro nekazaritza-sektorean erabili badira ere, produkzioko azpisektore gehienek "errentagarritasun krisia" jasaten dute.\nHorregatik, "Euskadiko eta Europako nekazaritza etorkizun lehiakor eta jasangarriaren erronkei bermeekin aurre egiteari lagunduko dioten" NPB "indartsu" baten alde egin du.\nEman dituen datuen arabera, 2008an Euskadik 60 milioi euro jaso zituen europar fondoetatik. Horietatik %80 zuzeneko laguntzak izan ziren.\nGaur Eusko Jaurlaritzak Bilbon ospatu duen nazioarteko bileran, autonomia-erkidego desberdinetako Nekazaritza Departamenduko kontseilari eta zenbait kargu egon dira. Beste estatu batzuetako ordezkariak ere izan dira, Holandakoak eta Frantziakoak kasu.\nGaur arratsaldean, Inguruneko eta Landa eta Itsas inguruneko ministroak, Elena Espinosak, jardunaldiari amaiera emango dio. Espinosa, NPBa 2013tik harantzago eztabaidan Espainiako Gobernuak duen jarreran oinarrituko da.\nAGINDUA, 2017ko martxoaren 8koa, Ekonomiaren Garapeneko eta Azpiegituretako sailburuarena, zeinaren bidez iragartzen baita 2017ko deialdia nekazaritza-produkzio jasangarriko tekniken bidezko –EAEko Landa Garapeneko 2015-2020 Programan aurreikusitakoak– laborantza…


ACT ESKUZKO PUNTUAZIOA: AGINDU BEHARKO ZENUKE? - SAT / ACT PREP LINEAKO GIDAK ETA AHOLKUAK\nZure ACT partiturak erabat gaindituta zeudela dirudi? Puntuazio prozesuan akatsen bat egon dela uste al duzu? Posible da zure proba eskuz berreskuratzea ordainduta.\nIrakurri gehiago zergatik erabaki dezakezun ACT puntuazioaren egiaztapena (ACT Hand Scoring izenarekin ere ezaguna) erabiltzea eta nola eska dezakezun.\nZer da Esku Puntuazioa?\nACTko aukera anitzeko atalak eskantron makinekin puntuatzen dira, horregatik, hainbesteko garrantzia ematen da erantzun orria fitxa zehatzez marka ilunekin betetzean. Makinek kaleko marka erantzun gisa interpretatu dezakete edo zigortu egiten zaituzte, galderarik gabe saltatu eta okerreko lekuetan erantzun kate batean sartu zarelako.\nPuntuazioaren egiaztapena eskatzen baduzu, gizakiak berriro aztertuko du zure proba jatorrizko puntuazio prozesuan arazoren bat egon den ala ez ikusteko edo bistako akatsen bat eginez gero, gizakien mailakari batek baina ez eskantroiak ikusiko luke. ACT puntuazioaren egiaztapena eskuragarri dago probaren aukera anitzeko eta saiakera ataletarako (ACT Idazketa egin baduzu). 50 $ kuota da aukera anitzeko atalean, 40 $ saiakeran edo 90 $ bietan.\nSAT eskuko puntuazioaren egiaztapena ezagutzen baduzu edo aurretik agindu baduzu, jakin beharko zenuke ACT puntuazioaren egiaztapena modu garrantzitsu batean desberdina dela. SAT eskuzko puntuazioan, zure aldekoak ez diren puntuazio akatsak aurkitzen badira zure puntuazioa jaisteko arriskua dago. ACTerako, zure puntuazioa berdin mantenduko da edo gora egingo du —Eskuen puntuazioa ordenatzeak ezin du zure puntuazioa kaltetu, zorroa soilik min dezake.\nACTek zure alde funtzionatzen duen puntuazio akatsen bat aurkitzen badu, zure puntuazioak aldatu egingo dira eta kuota itzuliko da.\nOhar berezia: Azken urteetan, ACT saiakeraren puntuazioa egiaztatzeak zure saiakera berriro irakurri eta berreskuratu zela esan nahi zuen (zure puntuazioa altuagoa bada; bestela, zure puntuazioa berdin mantendu da). Orain, ordea, zure ACT idazlanaren puntuazioa egiaztatzeak bi kalifikatzaile independenteek (edo hirugarren mailako batek lortu dute baieztapena lortzen baduzu, bi puntuazioak edozein domeinutan puntu bat baino gehiago aldatzen badira) eta zure idazlana behar bezala eskaneatu dela ziurtatzen du. .\nNoiz erabili beharko zenuke puntuazioaren egiaztapena?\nHona hemen eskuen puntuazioa puntuazioa egiaztatzeko metodo gisa har dezakezun zenbait agertoki:\n1. agertokia: zure puntuazio orokorra espero zenuenaren oso desberdina zen\nZein desberdina da oso desberdina? Zure ACT atal batean edo gehiagotan puntuazioa lortzen baduzu praktika saioetan etengabe lortutako puntuazioa baino bost puntu edo gehiago , baliteke eskuak puntuatzea pentsatzea.\nDesadostasun horren ondorioz, litekeena da puntuazio prozesuan zerbait arraroa gertatzea edo erantzunen orrian zure erantzunak zehaztasunez irakurtzea eragin duen zerbait egitea.\n2. Eszenatokia: Normalean zuzen egingo zenituzkeen galdera erraz asko galdu zenituen\nPuntuazioaren txostena begiratzen baduzu eta normalean batzen dituzun gaietan galdera mordo bat gaizki daudela ohartzen bazara, baliteke zure puntuazioak zalantzan jartzen hastea. Hala eta guztiz ere, hurrengo puntuan azaldutako Test Informazioaren oharra ordenatzea pentsatu beharko zenuke, galdutako galderen zailtasun maila egiaztatzeko, edozein ondorio atera arte.\n3. agertokia: beste puntuazioen egiaztapen aukerak ikertu dituzu\nACT Probaren informazio oharra probaren ikuspegi zabalagoa eskaintzen du. Galdera guztiak, zure erantzunen zerrenda, erantzun gakoa, puntuazio argibideak eta puntuazioekin batera idazteko gonbita eta puntuazio errubrika biltzen ditu (ACTarekin idaztearekin batera hartu baduzu). Ahal duzu probatu informazio oharra 20 $ -ren truke (proba data bakoitzeko).\nHonek zure puntuazioen inguruko nahasmena argituko du edo zerbait gaizki atera dela egiaztatuko du eta ACT Puntuazio Egiaztapena (eskuko puntuazioa) eskatu behar duzu.\nNoiz ez zenuke eskuko puntuazioa erabili behar?\nEz zenuke eskuineko puntuaziora salto egin behar zure puntuazioa espero zenuena baino apur bat baxuagoa bada.\nEsan zure puntuazioak berreskuratzen dituzula eta atal batean edo gehiagotan espero baino lau puntu okerrago egin zenituela. Eskuz puntuatzeko agindua ematen al duzu? Esango nuke hori dela puntua. Itxaropenen eta errealitatearen arteko desadostasuna lau puntu edo gutxiago ziurrenik ez da nahikoa esanguratsua puntuazioan akatsa adierazteko.\nOraindik kezkatuta bazaude, aurrera egin beharko zenuke eta probatu informazioaren oharra eskatu beharko zenuke zure puntuazioak hobeto ulertu ahal izateko. Saiatu probarik botatzera salto egiten espero baino pare bat puntu baxuago lortzen badituzu, ez zaitu akatsetatik ikasten lagunduko!\nIkasteko lekurik onena iraganeko akats pila baten gainean dago.\nEskatzeko puntuazioa nola eskatu\nProbako eskua puntuatzeko, besterik ez bete formulario hau eta ACT bidez bidali probaren datatik 12 hilabeteko epean. Sartu zure izena (proban idatzi zenuen jatorrizkoa), helbidea eta jaiotze data ACT IDarekin, probaren kokapena eta probaren data jatorrizko puntuazio txostenetik.\nACT Ikasle Zerbitzuetan egindako txekea ere sartu beharko zenuke eskuz puntuatu nahi duzun probaren zati bakoitzari dagozkion kuotekin. Gogoratu, aukera anitza 50 $ da, saiakera 40 $, eta 90 $ bientzat.\nBidali guztia helbide honetara:\nACT Ikasleentzako Zerbitzuak\nP.O. 414. laukia\nAukeran aukera anitzeko galderetan (baina proba galderetarako sarbiderik gabe) gelan eskuz puntuatzeko prozesuan gelan egotea eska dezakezu ACT-k izendatutako tokian. Hau egin nahi baduzu egin beharko zenuke bidali eskaera hau idatziz beste guztiekin batera , Esango nuke puntuazioa berriro nahasteagatik super paranoikoa ez bazara ziurrenik ez duzula horrekin trabarik egin nahi. ACT-k tasu osagarriak aplikatzen dituela dio, baina horri buruz ematen duten informazioa oso lausoa da; eskaera bat egitea erabaki aurretik xehetasun gehiago jakiteko deitu beharko zenieke. ACT Bezeroarentzako Zerbitzuaren zenbakia hau da 319-337-1270 .\nPuntuazioa egiaztatzeko eskaera bidali ondoren, ACT-tik gutun bat jaso beharko zenuke hiru edo bost aste barru. Jatorrizko puntuazioak jatorrizko puntuazio prozesuan egindako akats baten ondorioz baieztatu edo aldatu diren esango dizu. Aldatuko balira, zuk eta izendatutako ikastetxe guztiek doan lortuko duzue puntuazio txosten berriak.\nekin irakurketa praktika proba erantzun gakoa\nap biologia azterketa 2018 aukera anitza\ngeorgiako teknologian sartzeko aukerak\nzein ordutan hasten da eserita proba


Ederrak, arrautzak - - Tolosaldeko ataria\nJosu Lopez-Gazpio 2018-09-29 11:26\nZientzia eguneroko bizitzaren parte da eta, jakina, gauza bera esan daiteke kimikari buruz. Guztia atomoz, molekulaz eta substantzia kimikoz inguratuta dago eta gu ere inguratuta gaude. Inguruan ditugun objektu, produktu eta edonolako materialen egitura ulertuta, gainera, beste modu batera ikusten da errealitatea.\nEgunerokotasun horretan dagoen zientzia oso ondo ikus daiteke sukaldean, esate baterako. Kozinatzeko erabiltzen diren lehengaietan zientzia mordoa dago eta sukaldea beti da aitzakia ona kimikaz aritzeko. Gaurkoan, erabilienen artean dagoen elikagai bati buruzko ikuspegia aldatuko dugu Zientziaren Talaian: oiloen arrautzak.\nNoizbait pentsatu al duzu zein konplexua den arrautza? Edota, nola den posible oilo batek arrautza bat ekoiztea? Tira, bada galdera horiek eta beste hainbat zehaztasunez aztertu nituen dibulgazioaren nire bigarren etxea den Zientzia Kaiera blogean. Bertan artikulu-sorta mamitsua idatzi nuen arrautzen kimikari buruz, oiloak sortzen duen unetik gure platerera arrautza frijitu moduan iristen den arte. Kimikaren ikuspuntutik bide ia miragarria dela esan daiteke eta, orain, hemen jarraitzen nauzuenontzat artikulu-sorta horren punturik garrantzitsuenak azpimarratuko ditut. Zin dagizuet arrautza ez duzuela berriro berdin ikusiko.\nOiloen arrautzak nutrientez beteriko poltsak dira. Enbrioia hazi eta txita izango denari bizitzaren lehen pausoetan beharko dituen nutrienteak emateko kapsula. Hain zuzen ere, gorringoan daude energiaren zatirik handiena eta baita nutriente gehienak ere. Zuringoaren funtzio nagusia baina, ez bakarra gorringoa eta enbrioia babestea da. Era berean, zuringoa eta gorringoa milaka zulotxoz osatutako oskolak babesten ditu. Bestalde, kontuan izan behar dugu oiloak arrautzak jartzeko egiten duen ahalegina izugarria dela: urtean 250-290 arrautza inguru jartzen ditu, eta horietako bakoitza bere masaren %3 da, gutxi gorabehera. Kalkuluak eginez, ondoriozta daiteke oiloak urtean bere pisua zortzi aldiz arrautzetan bihurtzen duela. Ez da lan makala.\nKonposizioari dagokionez, gorringoa lipidoz eta energiaz osatuta dago nagusiki. Ura da osagairik nagusiena eta bigarrena lipidoak dira gorringoaren %27. Bide batez, egun badakigu arrautzak neurriz kontsumitzea ez dela arriskutsua kolesterol edukiari dagokionez. Egia da arrautzek kolesterol kantitate adierazgarria dutela, baina, kolesterolaren igoera ez du bakarrik kolesterolak eragiten. Gantz aseek ere zeresan handia dute, eta arrautzaren gantz gehienak asegabeak dira. Arrautzaren bigarren osagai nagusia zuringoa da. Zuringoa urez dago osatuta nagusiki %90 baino gehiago, eta proteinak dira bigarren osagai nagusia. Oro har, proteina horiek enbrioia babestea dute helburu.\nArrautzak sukaldean duen garrantzia bere kimikari zor diogu. Nekez aurkituko dugu hain erraz eraldatzen den beste elikagairik. Aldaketarik nabarmenena eta ohikoena proteinen desnaturalizazioa da. Zuringo gordina likido biskoso ia gardena da eta zuringo kozinatua, aldiz, solido gogor eta zuria. Prozesu hori gerta dadin zuringoan dauden proteinen desnaturalizazio gertatu behar da, alegia, beroaren eraginez haien forma galtzea. Proteinak kate-moduko egiturak dira eta tenperatura altuan egitura galtzen dute. Tenperatura handitzen den neurrian, proteinak geroz eta azkarrago mugitzen dira eta horren ondorioz egitura kiribilduta mantentzen duten hidrogeno loturak, disulfuro loturak eta bestelako elkarrekintzak apurtu egiten dira. Hori gertatzen denean arrautza kozinatu dela diogu eta prest dago platerean jarri eta patatak bustiz jateko.


Gipuzkoako haurtxoko eta gaztelekuek ateak zabaldu dituzte ikasturte berriari hasiera emateko. - Berriak - Gazteria\nUdako oporren ondoren, Gipuzkoako haurtxoko eta gaztelekuek ateak zabaldu dituzte berriz ere. Horregatik, Foru Aldundiko Haur, Nerabe eta Gazteen Sustapen Zerbitzuak, udalekin batera, lurraldeko haurrak eta nerabeak gonbidatu nahi ditu zerbitzu horietara hurbildu eta bertan parte hartzera.\nGipuzkoako haurtxoko eta gaztelekuen eskaintza 4 eta 11 urte arteko haurrei eta 12 eta 17 urte arteko gazteei zuzenduta dago. Zerbitzu hauek eskaintza ludiko bat dute haurrek eta nerabeek gozatu eta ondo pasa ahal izateko; hori guztia helburu hezitzaile garbi batekin: parte-hartzen ikasi eta, aldi berean, pertsona autonomo gisa garatzeko balio garrantzitsuak garatu ahal izan ditzaten (berdintasuna, errespetua, solidaritatea, bizikidetza...). Jakina, hori dena ezinezkoa litzateke, bidean lagun dituzten hezitzaileen lan profesionala gabe.\nUne honetan, lurralde osoan 120 haurtxoko eta gazteleku baino gehiago daude, 60 udalerritan banatuta: zehazki, 64 haurtxoko eta 65 gazteleku. Profesionalei dagokienez, guztira 230 inguru dira Gipuzkoako haurtxoko eta gaztelekuen sarean lan egiten duten hezitzaileak.\nAzken urte hauetan Gipuzkoako Foru Aldundiko Gazteria Zuzendaritzak ahalegin handia egin du udaletako haurtxoko eta gaztelekuen sarea indartzen eta hobetzen laguntzeko. Guztion arteko lanaren indarraz baliatuz, Gipuzkoako Haurtxokoen eta Gaztelekuen sareak haurrei eta nerabeei zuzendutako kalitatezko zerbitzua bermatu nahi du.\nGipuzkoako haurtxoko eta gaztelekuei buruzko informazioa honako web-orrian ere eskura daiteke\nHemen gu geu gara! Nire lekua. Nire jendea. Nire mundua.\nGipuzkoako Foru Aldundiak Haurtxokoen eta Gaztelekuen sarea sustatzeko aurkeztutako bideoa (2018) da hau. Haurrak, nerabeak, gurasoak, hezitzaileak eta udal-teknikariak dira ikus-entzunezko honetan protagonista.


Huawei P9-k lau aldagai izango ditu gehienez Androidea\nCristina Torres leku-irudia | | Huawei\nAsko ari da Huawei P9ren ezaugarri tekniko posibleen inguruan. Hala ere, Asiatik datorkigun azken informazioa terminal base bera merkatura erakutsiko duten aurkezpen ezberdinei buruzkoa da. Ideia beti bezala da nitxo desberdinak estaltzea eta kontsumitzaile bakoitzaren poltsikoen aukera ekonomikoetara egokitzea. Informazio horren arabera, laster izango genuke Huawei P9 ereduaren lau aldagai.\nPixka bat galduta daudenentzat, merkatuan sartzeko dagozkien ziurtagiriak lortu dituzten kode izenak komentatzen ditut: EAV-AL10, EAV-AL00, VNS-AL00 eta VNS-CL00. Baina oraindik ez dira iragar ezin daitezkeen irudi multzo bat, eta horiekin telefonoa saltzea ezinezkoa litzateke, inork ez lukeelako aginduko jakingo. Horregatik, iragarkiak ere komentatzen ditugu. Aurreko bertsio bakoitza Jatorrizko Huawei P9, P9 Lite, P9 Max eta P9 Pro-rekin.\nBertsioek modelo desberdinen artean partekatutako ezaugarriak izango dituzte Huawei P9 eta originala. Horrenbestez, badirudi 5,2 hazbetetik abiatuko den Full HD pantaila horietako bat izango dela, horrekin terminalak estiloa hartzen du eta phablet formatua asmatzen du. Aldi berean, guztiek 955 / 2.3 GHz HiSilicon Kirin 2.5 prozesadorea eta 4 GB RAM izango dituzte. Oraindik ez dago ziur RAM-en bertsiorik egongo den, baina ez dela uste.\nFuntzio hauek guztiek partekatzen dituzte Huawei P9-ren gama, baina 8MP aurreko sentsorea ere ohikoa izango da guztietan. Atzealdean bi sentsore desberdin egongo dira lortutako irudien kalitatea hobetzeko. Horietako bakoitza 12 MPraino iritsiko da. Orain, azken emaitza eta merkatuan ikustea besterik ez da geratzen.\nArtikuluaren bide osoa: Androidea » Android gailuak » Telefono mugikorrak » Huawei » Huawei P9-k lau aldagai izango ditu\nGmail kontua nola sortu


Will Richardson - Wikipedia, entziklopedia askea.\n1950 (69/70 urte)\nWill Richardson pedagogo estatubatuar bat da, ezaguna mundu osoan bai irakasleekin eta baita ikasleekin ere egin duen lanagatik, uler dezaten zelan erabili teknologia berriak eskoletan. Haren bloga, Weblogg-ed.com ezinbesteko erreferentzia bihurtu da hezkuntza adituen artean. Orobat, haren liburua, “Blogs, Wikis, Podcasts, and other Powerful Web Tools for Clasrooms” (Blogak, wikiak, podcastak eta sareko beste erreminta ahaltsuak ikasgelarako), oso erabilia da milaka irakasleren artean. Hogeita bi urtez ingeles irakaslea izan zen Hunterdon Central Regional High School izeneko institutuan, Flemington herrian, New Jerseyn. The New York Times egunkariak izendatu zuen “joera markatzailea irakaskuntzan”, aintzat hartuta zelan erabiltzen zituen blogak ikasgelan.\nGaur egun Connective Learning, LLC enpresa du, eta horren bidez bultzatu egiten ditu Irakurri/Idatzi teknologiak hezkuntza ertainean. Halaber, aldarrikatzen du eskolaren erreforma eta bertan teknologia berriak txertatzea. Orain dela gutxi George Lucas Hezkuntza Fundazioaren Zuzendaritza batzordekide izendatu dute.\nRichardsonek zutabe bat idazten du "District Administration" aldizkarian eta beronen blogean, "The Pulse" izenekoan. Hitzaldi eta aurkezpen ugari egiten ditu munduan zehar azaltzeko zelan erabili Irakurri/Idatzi teknologiak ikasgelan.\n(Ingelesez) Will Richardsonen biografia\n(Ingelesez) Weblogg-ed.com bloga\n(Ingelesez) Blogs, Wikis, Podcasts, and other Powerful Web Tools for Clasrooms\nMultimedia: Will Richardson\nISNI: 0000 0001 1649 2183\nBNF: 15081316z (data)\nOrriaren azken aldaketa: 15 urria 2019, 02:15.


Sonia Casas: «Emakume batek ausardia handia behar du mendi gidari izaten saiatzeko» | Kirola | Berria\nSonia Casas. Goi mendietako gidaria\n«Emakume batek ausardia handia behar du mendi gidari izaten saiatzeko»\nBide urratzailea izan da goi mendietako gidari titulua lortzen eta lanbide horretan jarduten, baina Casasek zabaldutako bideak ez du segidarik izan. Casasek salatu duenez, emakumeek, emakume izateagatik, bazterketa edo gutxiespen egoerei aurre egin behar dietelako, besteak beste. Aurrera jarraitzeko asmoa du.\nLainopean dago eskalatzaileentzat tenplua den Etxauriko (Nafarroa) herria. Nabari da negua gerturatzen ari dela. Bertako herritarrentzat aurpegi ezagun bihurtu da Sonia Casas bilbotarra azken lau urteetan. Denek ikusi ohi dute bertako hormetan eskalatzen.\nIritsi berri zara Himalaiatik. Zer aurkitu duzu azken bidaia honetan?\nOso egun gutxi dira etorri naizela, eta maletak oraindik ere desegin gabe ditut etxean. Bi espedizio elkartu zaizkit oso denbora gutxian, eta zazpi aste pasatu ditut etxetik kanpo. Ibilbide zirkular bat egin dugu Himalaian: haran batetik igo gara, eta beste batetik jaitsi. Bestalde, hara joaten naizen bakoitzean gertatzen zaidan moduan, jendea geroz eta txiroago ikusten dut, eta aberatsak, geroz eta aberatsago.\nMendi gidari lanetan ari zara azken hamalau urteetan. Nondik datorkizu mendirako zaletasuna?\nAitak mendira eramaten gintuen txikiak ginela. Gogoan dut gainerako anai-arrebak ez zirela gogo handiarekin joaten mendira, baina ni, berriz, oso gustura joaten nintzela. 14 urterekin-edo, beste gazte batzuekin joaten nintzen mendira. Gero, gimnastika erritmikoan hasi nintzen, baina, hala ere, beti joaten nintzen mendira.\n22 urterekin, lana aldatu, eta bi hilabeterako joan zinen Himalaiara. Zure lehen esperientzia izan al zen?\nBai. Telekomunikazio enpresa batean lan egiten nuen, eta ordenagailuarekin pasatzen nuen egun osoa. Gogoan dut orduan Kataluniako emakume bat ezagun egin zela Nepalgo gizon batekin elkartu eta umeak zaintzeko fundazio bat sortu zuelako. Emakume harekin harremanetan jarri nintzen, eta esan zidan bere gizonak trekking egiteko enpresa bat zuela. Gizonak gaztelaniaz hitz egiten zuen, eta, nik zer egin nahi nuen esan ondoren, hark prezio bat eman zidan. Egonaldia adostu genuen. Bakarrik joan nintzen.\nInor ez nuelako aurkitu. Zaila da bi hilabete libre izatea eta hiru seimilako igotzeko nahia izatea. Lagun eskalatzaile asko nituen, izugarrizko gradua eskalatzen zutenak, baina inork ez ninduen jarraitu nahi horrelako abentura batean.\nHiru seimilako esan duzu?\nBai, hala izan zen. Bitxia da, baina orduan ez nuen horrelako erronka bat egiteko arroparik. Enpresa batzuetara idatzi, eta denek zerbait bidali zidaten espediziorako. Batzuek arropa, besteek galtzerdiak... Kanpadenda bakarrik erosi nuen. Orduan ez zen ohikoa emakume bat horrelako erronka batean ikustea, eta uste dut denei deigarria egin zitzaiela. Eta bai, hiru seimilako igo nituen: Mera Peak, Island Peak eta Lobuche.\nEz zen izan ohiko bidaia bat. Nik ez nituen tokiko logelak erabili nahi; nik kanpadendan lo egin nahi nuen. Kanpadenda zamaketariarekin eta xerparekin partekatu nuen hilabete eta erdian. Nik eskuoihal hezeak erabiltzen nituen egunero garbitzeko, eta saiatzen nintzen haiek ere gauza bera egin zezaten, baina ia ezinezkoa zen. Espedizioaz, berriz, inoiz ez nintzen hain glaziar handietan ibili. Hiru gailurrak Khumbuko haranean daude, eta orduan harana ez zegoen gaur egun bezala. Oso oroitzapen onak ditut hango jendeaz, oso ondo zaindu nindutelako. Espedizioa amaitzerako, nepaleraz hitz batzuk ere egiten nituen.\nHandik itzulita erabaki al zenuen mendi gidari izatea?\nHimalaiarekin maiteminduta etorri nintzen, alpinismoarekin maiteminduta. Zainetan sartuta gelditu zitzaidan. Hala ere, Madrilera joan beharra izan nuen, lan berrira. Egun haietan Coleman saria irabazi nuen, urteko emakume abenturazalearen saria. 8.000 euroko saria zen, zortzimilako batera joateko, Cho Oyura hain zuzen. Kantabriako [Espainia] lagun batekin joateko asmoa nuen.\nZer gertatu zen espedizioarekin?\nEskalatzen ari nintzen egun batean, erori egin nintzen, eta hanka guztia txikitu nuen. Hogeita hamabi egun pasatu nituen ohean. Bertan behera gelditu zen dena. Aurretik, Sebastian Alvarorekin ere hitz egina nuen Al Filo de lo imposible programan kolaboratzaile gisa aritzeko. Orduan sinatu zuten Edurne Pasabanekin hamalau zortzimilakoak igotzeko kontratua. Cho Oyura joan baino bi aste lehenago gertatu zitzaidan hankeko istripua. Bizitza guztia aldatu zitzaidan. Urte oso bat pasatu nuen gaixoaldian. Urte bateko borroka izan zen oina berriro ere ondo jartzeko. Berriro ere eskalatzea zen nire helburua.\nBaina mendi gidari izatea lortu zenuen osatu ondoren.\nBai, ez zen izan erraza, baina lortu nuen. Himalaiatik itzuli nintzenean argi ikusi nuen horretan lan egin nahi nuela. Benasqueko eskolan eman nahi nuen izena, baina, desadostasunak tarteko, esan zidaten urte batzuetan berriro ez zituztela ikasketak martxan jarriko. Nire lanean jarraitu nuen, baina oposizioak prestatzen hasi nintzen aukera sortzen zenerako.\nSarrerako probetara oina gaizki zenuela aurkeztu zinen.\nBai, izugarrizko minarekin igaro nituen hilabete asko. Gauetan ohetik jaiki ere ezin nuen egin; txiza egitera joateko lau hankatan joaten nintzen komunera... Oso gutxik dakite zenbat negar egin dudan. Hala ere, probak gainditzea lortu nuen.\nInguruko lehen emakumea izan zinen mendi gidari izateko tituluarekin.\nPrestakuntza garaian oso gaizki pasatu nuen, bai pertsona gisa, bai emakume gisa. Denbora luze batean ez nuen ezer jakin nahi izan mendiko eskolez, ezta ikasleez eta irakasleez ere. Izugarrizko aldea nabaritzen nuen beste guztien eta nire artean. Ia ez nintzen baloratua ere sentitzen. Ez ninduten askorik lagundu neure burua baloratzeko garaian.\nMendi gidarien mundua matxista al da?\nBatzuekin bai, eta beste batzuekin ez. Hala ere, gizon ororen artean bada emakumeak ezberdin ikusteko ideia, eta beste era batera tratatzen gaituzte.\nMendian askotan nabaritu al duzu hori?\nMendi gidari izatea erabaki zenuenean, norbaiti aholkurik eskatu al zenion?\nEz nuen aholkurik eskatu. Jendeak uste zuen izaera bereziko pertsona bat nintzela. Banekien lehen mendi gidaria izango nintzela. Ingurukoen kritika asko jaso nituen. Emakumea nintzen, askok inoiz lortu ez zuen zerbait lortu nuen... Askok pentsatzen zuten: «Hau nor da? Iritsi berri hau nora doa?». Horrelako gauza asko irentsi behar izan dut nire bizitza guztian.\nEuskal Herrian eta Espainian ez, baina ordurako Europan baziren mendi gidariak.\nGogoan dut Gouter-eko [Alpeak] aterpetxean egon nintzela lehenbizikoz emakume mendi gidari batekin, eta orduan zera pentsatu nuen: «Hau handia da, baina niri mila buelta ematen dizkit honek!». Niretzat erreferentzia bat izan zen. Ordurako, hala ere, baziren izugarrizko erronkak egindako emakumeak.\nGogoratzen al duzu mendi gidari lanetan egindako lehen espedizioa?\nEgindako lehen espedizio handia Muztagh Ata-ra [Kunlun mendikatea, Txina, 7.546 metro] izan zen, eta koordinatzaile moduan joan nintzen. Hiru talde ziren: batzuk Khan Tengrira zihoazen [7.010 metro, Tian Shan mendikatea, Kazakhstan], beste batzuk Lenin Peakera [7.134 metro, Pamir mendikatea, Kirgizistan] eta nirea Muztagh Ata-ra. Dena kudeatu nuen: bidaiak, hegaldiak, hotelak... Asko ikasi nuen bidaia hartan. Askok ez zuten ia laumilakorik ere igo, baina denak oso gizonak ziren [barrez]. Hamalau gizonezkorekin joan nintzen, eta ni nintzen haien arduraduna, pentsa! Denetik izan genuen: erreskate bat, hildako bat... Hildakoa ez zen nire taldekoa. Bidaia bat nola ez den antolatu behar ikasi nuen! Beste enpresa batentzat egin nuen lehen lana eta azkena izan zen hura.\nEnpresa propioa sortu zenuen, Rocalia.\nEkintzailea izan naiz beti, eta argi izan dut beti balioek ikaragarrizko balioa dutela nire bizitzan. Nire gailurrik preziatuena hori izango da beti: balioez osatutako gailurra igotzea. Nire inguruan dauden pertsonek balioak behar dituzte ezeren gainetik.\nZer jarduera eskaintzen dituzue?\nGlaziarretako zeharkaldiak; eskaladak eremu deigarrietan, non, teknikaz harago, konpromiso handiko sarbideak eta jaitsierak dituzten, esaterako, Jorassesetan [Alpeak, 4208 metro]; eta beste hainbat diziplina.\nBezero guztiek berdin ordaintzen al dute zuen zerbitzua?\nGu autonomoak gara, baina erreferentziazko salneurri bat izaten dugu. Nik badakit nire goi mendietako lanegun batek zenbat balio duen, baina beti ezin da berdin kobratu. Bada jendea ekonomikoki oso ondo ez dagoena, eta batzuetan eguraldi txarragatik jarduera bertan behera geratzen da. Hala ere, kontuan hartzen dugu gure lankideei kalterik ez eragitea.\nBatzuetan gertatu da sasi mendi-gidariren batekin joandako taldeek istripuren bat izatea. Oraindik ere gertatzen dira, edo kontrolatuago dago dena?\nEz, ez, oraindik ere badira baimenik gabe ibiltzen direnak, eta badira oraindik prestakuntza jaso ez dutenak ere. Horregatik gertatzen dira askotan istripuak. Lehen baziren, orain ere badira, eta gero ere izango dira.\nHamalau urte dira zuk titulua atera zenuenetik. Geroztik ez da beste emakume mendi gidaririk izan inguruan. Zergatik?\nEmakumeei gehiegi eskatzen digute, eta, hain zail jartzen dizkigute gauzak, ausardia handia behar da saiatzeko. Ni beti izan naiz ausarta edozer gauzatarako, eta uste dut horrek asko lagundu didala aurrera egiteko garaian.\nBesteek baino gehiago erakutsi behar izan duzula uste duzu?\nBai, zalantzarik gabe. Iruditzen zait gaur egun oraindik ere beste edonor baino gehiago naizela erakutsi behar dudala.\nHamalau urte daramatzazu honetan lanean. Egun txar asko izandakoa al zara mendian?\nEz, egia esan, ez. Egia da gertuko gero eta jende gehiago daukadala ondoan. Oso talde politak ditut, pertsona ikaragarriak, eta oso ondo pasatzen dugu. Bezero askok errepikatzen dute, eta horrela beti da errazagoa lan egitea.\nZein da mendi gidari gisa duzun oroitzapenik onena?\nZaila egiten zait bat aukeratzea. Hala ere, irteeretan bizitako uneekin gelditzen naiz, besarkada handi bat ematen dizun horrekin, pozez negar egiten duenarekin, lan ona egin duzula esaten dizunarekin... Gure lana ez da mendira joatea bakarrik.


Ebanyelio saindua San Luken arabera/VII CAPITULUA - Wikiteka\nEbanyelio saindua San Luken arabera/VII CAPITULUA\n←VI CAPITULUA VIII CAPITULUA→\nJesus-Christoc sendatcen du capitain baten sekia hiletaric, pizten alhargun baten semea, emaiten du lekhucotasuna bere buruaz eta Yondoni Baptistaz Pharisauen erreprotchuen contra, eta barkhatcen dio emazte bekhatorosari.\nETA akhabatu çuenean solas hura gucia aditcen çuen populuaren aitcinean, Capernaumen sarthu cen.\n2 Bada capitain baten sehia, ceinac hau hainitz maite baitçuen, eri cen; eta hilcerat yoan cen.\n3 Eta capitainac ençun çuenean mintçatcen Jesusez, igorri cituen haren ganat cembait Juduen çaharretaric, haren othoizteco ethor çadin harren sehiaren sendatcerat.\n4 Eta ethorriric Jesusganat, othoiztu çuten arrekaika, erraiten ciotelaric gay cela hau ardiesteco.\n5 Ecen, cioten, maite du gure yendaquia, eta eguin deraucu Synagoga.\n6 Jesus yoan cen beraz heyequin; eta nola ya ez baitcen urrun etchetic, capitainac igorri cituen bere adisquideac haren biderat, hari erraiteco, Jauna, ez çaitela akhit; ecen ez naiz gay sar çaiten ene teilatuaren azpian.\n7 Hortazotz ere eztut neure burua uste içan gay neroni yoaiteco çu ganat, bainan erraçu choilqui hitz bat; eta ene sehia sendatua içanen da.\n8 Ecen neroni bertcen botherearen azpico eçarri naicen guiçon bat bainaiz, baditut ene azpian guerlaco guiçonac, eta erraiten dut bati: çoaçi, eta yoaiten da; eta bertce bati: çatho, etaethortcen da; eta neure sehiari: eguiçac hori, eta eguiten du.\n9 Hori adituric Jesusec admiratu çuen; eta itçuliric, erran cion seguitcen çuen mulçoari: erraiten dautçuet, eztudala aurquitu, Israelen ere, fede bat hain handia.\n10 Eta igorriac içan cirenac ethorri cirenean eta sarthu etchean, aurquitu çuten eri içatu sehia ongui cela.\n11 Eta biharamunean Jesus guerthatu cen yoaitera Naim icena duen hiri batera, eta bere discipuluetaric hainitz eta yende oste handi bat yoan ciren harequin.\n12 Eta hirico atherat hurbilcen celaric, huna ekhartcen çuten camporat hil bat, bere ama alhargunaren seme bakharra; eta hirico yendetce handi bat bacen harequin.\n13 Eta Jaunac ikhusi çuenean urricalmenduz hunquitua içan cen haren alderat, eta erran cion: etçaçula eguin nigarric.\n14 Guero hurbilduric, hunquitu çuen hil khutcha, eta gorphutçaren kharreatçaileac guelditu ciren; eta erran çuen: guiçon gaztea, erraiten deraucat: yaiqui hadi.\n15 Eta hila yaiqui cen, eta hasi mintçatcen, eta Jesusec bihurtu cion bere amari.\n16 Eta guciac beldurrez ikharatu ciren, eta lorificatcen çuten Jaincoa, ciotelaric: segurqui profeta handi bat alchatu da gure artean; eta segurqui Jaincoac ikhuscatu du bere populua.\n17 Eta miraculu hunen omena hedatu cen Judea gucian, eta inguruco lekhu gucietan.\n18 Eta gauça hec guciac aiphatuac içanic Joannesi, bere discipuluez.\n19 Joannesec deithu cituen bere discipuluetaric biga, eta igorri cituen Jesusganat, hari erraiteco: ethorri behar dena çare, ala behar dugu iguriqui bertce bat?\n20 Eta ethorriric haren ganat, erran cioten: Yondoni Baptistac igorri gaitu çu ganat, çuri erraiteco: ethorri behar dena çare, ala iguriqui behar dugu bertce bat?\n21 (Bada, oren hartan berean sendatu cituen hainitz yende eritasunetaric eta çorigaitcetaric eta izpiritu - gaiztaguinetaric; eta eman çuen bista hainitz ixuei.)\n22 Guero Jesusec ihardetsi coiten, eta erran cioten: çoazte, eta erroçue Joannesi cer ikhusi eta aditu duçuen: eixuec errecobratcen dutela bista; mainguac ibilcen direla; lepradunac garbituac direla; gorrec ençuten dutela; hilac pizten direla; Ebanyelioa predicatua dela errumesei;\n23 Eta ongui dohaxua dela ni gatic gaizbidetua içatu eztena.\n24 Guero Joannesen meçulariac partitu cirenean, hasi cen erraiten Joannesez yennei: cer içan çarete ikhusten desertuan? kanabera bat haiceaz higuitua?\n25 Bainan cer içan çarete ikhusten? guiçon bat arropa baliosez aphaindua? huna, erreguen palacioetan aurquitcen dire hainitz ederqui aphainduac direnac, eta goçotasunetan bici direnac.\n26 Bainan cer içan çarete ikhusten? profeta bat? bai, erraiten dautçuet, eta Profeta bat baino guehiago.\n27 Hartaz da escribatua: huna, igortcen dut ene meçularia çure aitcinerat, eta aphainduco du çure bidea çure aitcinean.\n28 Ecen erraitendautçuet, emaztetic sorthu direnen artean, eztela profetaric batere Yondoni Baptista baino handiagoric; eta halaric ere gutiena Jaincoaren erresuman hura baino handiago da.\n29 Eta hura ençun duen populu gucia, eta pagaraztailec ere yuztificatu dute Jaincoa, Joannesen bathayoa errecebituz.\n30 Bada Pharisauec eta legueco irakhastailec, ez içanez hartaz bathayatuac, eguin çuten Jaincoaren chedea ez deus heyen aldera.\n31 Orduan Jaunac erran çuen: nori beraz bardincatuco ditut ethorquiçun huntaco guiçonac; eta cer iduri dute?\n32 Iduridute placetan yarriac diren haurrac, eta batçu bercei oihu eguiten dutenac, eta erraiten: chirula yo dautçugu, eta etçarete danzatu: cantatu dautçugu aire dolamenac, eta eztuçue nigar eguin.\n33 Ecen Yondoni Baptista ethorri da oguiric ez yanez, eta arnoric ez edanez; eta erraiten duçue: demonio bat badu.\n34 Guiçonaren Semea ethorri da yan eta edanez; eta erraiten duçue: huna yale eta edale bat, pagaraztailen eta bici gaistoco yenden adisquidea.\n35 Bainan çuhurtcia yustificatua içan da haren haur guciez.\n36 Bada Pharisauetaric batec othoiztu çuen haren etchean yateco: eta sarthu cen Pharisauaren etchean, eta eman cen mahainean.\n37 Eta huna, bacen hirian bici gaistoco emazte bat, ceinac yaquinic Jesus mahainean cela Pharisauaren etchean, ekharri baitçuen albatrazco unci bat olio usain goço batez bethea.\n38 Eta egonez guibelean haren oinetan, eta nigarrez, hasi cen heyen bustitcen bere nigarrez, eta chukhatcen cituen bere ileez, eta besarcatcen ciozcan zangoac, eta gantzutcen cituen olio usain goço hartaz.\n39 Bainan combidatu çuen Pharisauac ikhusiz hori, erran çuen bere baithan: hau profeta balitz, segurqui balaquique nor eta cer den hunquitcen duen ematcen hori; ecen bici gaistoco emazte bat da.\n40 Eta Jesusec hitça hartuz erran cion: Simon, badut cerbait çuri erraiteco; eta erran çuen: Nagusia, erraçu.\n41 Harce-diru batec bacituen bi çordun; batec çor ciozcan bortz ehun libera, eta bertceac berrogoi eta hamar.\n42 Eta nola ez baitçuten certaz paga, barkhatu cioten çorra bati eta bertceari; erraçu beraz, hetaric ceinac maithatuco du hura guehiago?\n43 Eta Simonec ihardestean erran cion; uste dut hura dela ceini ere barkhatu baitu guehiago, eta Jesusec erran cion: çuhurqui yuyatu duçu.\n44 Orduan itçuliric emaztearen alderat, erran cion Simoni: ikhusten duçu emazte hori? Sarthu naiz çure etchean, eta eztautaçu eman uric zangoen ikhuzteco; bainan arragatu ditu ene zangoac bere nigarrez, eta chukatu ditu bere ileez;\n45 Eztautaçu eman musu bat, bainan hura, sarthu naicen gueroztic, ezta guelditu ene zangoen besarkhatcetic;\n46 Eztuçu gantçutu ene burua olioz, bainan harc gantçutu ditu ene zangoac olio usain goço batez;\n47 Hortzacotz erraiten dautçut haren bekhatuac handiac direnac barkhatuac çaizcola, ecen hainitz maithatu du: bada gutiago barkhatua çaiconari, harc gutiago maite du.\n48 Guero erran cion emazteari: çure bekhatuac barkhatuac çaizquitçu.\n49 Eta harequin mahainean cirenac hasi ciren erraiten beren artean: nor da hau bekhatuac ere barkhatcen baititu?\n50 Bainan erran cion emazteari: çure fedeac salbatu çaitu, çoaci bakhean.


Zentzugabekeriei irri - Kultura - Berria\nJoyce Carol Oates idazle estatubatuarra sarituko du gaur Bilboko Ja jaialdiak. Idaztean duen umore «beltz modernoagatik» sarituko dute\nJoyce Carol Oates kritiko azaldu da Donald Trump AEBetako presidentearekin. LUIS JAUREGIALTZO / ARGAZKI PRESS\nBizitzaren errepasoa egin duela dio Joyce Carol Oates (New York, 1938) idazle estatubatuarrak, atzera begira jarri dela Ja literatura eta umorezko artearen Bilboko jaialdiak saria emango diola jakitean. «Nire bizitzan gehien gustatu zaidan eta inspirazio iturri nagusi izan den Lewis Carroll idazlearen Alizia herrialde miresgarrian etorri zitzaidan gogora. Liburuak oso ondo erakusten du helduen bizitza zein zentzugabea izan daitekeen eta nola haurrak, zintzotasunez eta errugabetasunez aritzen diren. Donald Trump presidente hautatu dutela aintzat hartzen badugu, irudi lezake gaur egun zentzugabekeria nagusitu dela AEBetan. Horregatik uste dut une egokian etorri dela sari hau». 50 eleberri, 400 ipuin labur baino gehiago eta zortzi poesia liburu argitaratu ditu Oatesek, eta bere lanetan erakusten duen umore «beltz modernoagatik» emango diote gaur Ja Bilbao saria BBK aretoan, 19:00etan. Ekitaldiaren amaieran elkarrizketa egingo dio Pilar Andon idazleak.\nAEBetako literatura garaikideko izen ezagunenetako bat da Oates, eta askotan aipatzen da haren izena Nobel saria jasotzeko hautagaien artean: betiereko hautagai ezizena ere jarri izan diote. Hain zuzen, ostegunean iragarri zuten aurtengoa Kazuo Ishiguro idazle britainiarrak irabazi duela. Bilbora iritsi aurretik izan zuen sariketaren emaitzaren berri, eta hitz gutxi eskaini dizkio gaiari. «Ez dut gehiegi hausnartu horri buruz. Jasotzen dudan edozein sari harriduraz hartzen dut, eta izendatuta egote hutsa ohorea da niretzat».\nMundua dibertigarria ala arriskutsua ote den hausnartzen aritzen da sarri Oates. «Garai konplexuetan bizi garela uste dut, eta tragedia batera eraman gaitzake bizi garen egoerak. Edonola ere, badago errealitate honi erantzuteko satira erabiltzen duenik ere: literaturarekin edo umore beltzarekin, kasurako». Multzo horretan dago bera, unerik tragikoenetan alde ironikoa ikustea gustuko duela azaldu baitu. «Tragedia ez den guztia komedia da». Kutsu hori du, hain zuzen, gaztelaniaz argitaratu berri dioten A Book of American Martys (Amerikar martirien liburu bat) nobelak; urtarrilean argitaratu zuen AEBetan, eta egunotan ari da gaztelaniazko edizioa aurkezten. Erlijioak zatitutako bi familia estatubatuarren istorioa du oinarri.\nGaur egungo egoeratik abiatu da idazlea liburua sortzeko. «Azken nobela idazterakoan George Tiller medikua izan nuen buruan: abortuak egiten zituen, eta, hain justu, abortuaren aurkako pertsona batek hil zuen, 2009an. Muturreko adorea erakutsi zuen medikuak, milaka emakume eta neska gazteri lagundu baitzien bizitza osoan. Edonola ere, nire nobela ez da Tillerren erretratu literario bat».\nUmorea eta satira\nLiteratura baino gehiago, sorterriko egoera politikoa izan du hizpide idazleak, kezkaz begiratzen baitio gaur egungo egoerari. «1960ko eta 1970eko hamarkadetan okerragoa zegoen AEB. Vietnamgo gerraren ondorioz, zatiketak izan ziren herritarren artean». Ordukoaren ondorioa da gaur egungo errealitatea, idazlearen arabera. «Eskuin muturrak modu fundamentalista batean erreakzionatu du, baina bada bestela erantzun duenik ere. Kontua da, gaur egun, eskuin muturra gidatzen dutenek baliabide ekonomiko gehiago dituztela, eta horrek min handiagoa egiten diela herrialdearen gainontzeko herritarrei; hezkuntza laikoa duten estatubatuar horiei guztiei, alegia».\nBaikorra dela nabarmendu du, hala ere. Behin eta berriz azpimarratu du belaunaldi berrietan esperantza duela berak. Princeton Unibertsitatean eta New Yorkekoan eskolak ematen ditu, eta gertutik jarraitzen du gazteen pentsamendua. «Gazteekin hartu-emanetan nago etengabe, eta badakit nola pentsatzen duten. Trump bozkatu zuten gehienak adineko zuriak dira, nekazaritza munduan bizi direnak, bisio nazionalista itxidunak, eta ia-ia faxismoan bukatzeko arriskua duten herritarrak». Prestakuntza duten belaunaldi berriengan itxaropena du horregatik.\nErrealitatea dute oinarrian idazle estatubatuarraren lanek, eta barre artean aitortu du, oraingoz, ez duela Trumpi buruz ezer idazteko asmorik. «Orain artean idatzi da pailazo ezagunei buruzko nobelaren bat edo beste. Hor dago Gabriel Garcia Marquez idazlearen El otoño del patriarca liburua. Ez dut uste Trumpek pertsonaia horrekin lehiatu nahiko duenik».


Naiara Rodriguez-Ezpeleta: “eDNA itsas kudeaketan etorkizun handiko tresna bezala aurkezten ari da” #Zientzialari (96) - Zientzia Kaiera\nItsas genetika itsasoan bizi diren espezien DNA ikertzen duen zientziaren arloa da. Itsas organismoen genetikaren azterketa oso garrantzitsua izaten da itsas kudeaketa jasangarria ahalbidetzeko. Izan ere, organismo bakoitzaren espezieak ezagutzeak biodibertsitatea babesten laguntzen du.\nBaina, kasu batzuetan, organismoak identifikatzerakoan zailtasunak egoten dira, besteak beste, organismoak oso txikiak direnean. Egoera hauetan, eDNA metabarcoding izeneko teknika erabiltzen dute zenbait ikertzailek.\neDNA (environmental DNA), edo ingurumen DNA euskaraz, ekosistema bateko laginetatik DNA lortzeko teknika da. Metodologia honi esker, itsas genetikaren arloan ur-ekosistemetan bizi diren espezie desberdinak erraz identifikatzea posiblea da gaur egun. Gai honi buruz gehiago sakontzeko AZTI-Tecnalian itsas ekosistemen funtzionamendua, ekologia molekularra eta bioteknologiaren inguruan ikertzen duen Naiara Rodriguez-Ezpeleta biologoarekin elkartu gara.\nArgitalpen-data: 2018/06/08 · Atala: Dibulgazioa, Zientzialari


Maria Antonia Canals - Wikipedia, entziklopedia askea.\nMaría Antònia Canals i Tolosa (Bartzelona, 1930eko azaroaren 15a) matematikari kataluniarra da. Aisialdiko Matematika eta haren erabilera ludikoa landu zituen, Canals proiektuaren oinarri izan zirenak. .\nBartzelona, 1930eko azaroaren 15a (89 urte)\nmaisu/maistra, matematikaria, irakaslea, pedagogoa eta katedraduna\nBartzelonako ohorezko domina\nCreu de Sant Jordi (2006) eta Bartzelona Hiriaren Ohorezko domina (2009) jaso zituen.\n2 Canals proiektua\n4 Sariak eta merezimenduak\nCanalsek 1950ean amaitu zituen Magisteritza ikasketak eta, hiru urte geroago, Zientzia zehatzetako lizentziatura lortu zuen Bartzelonako Unibertsitatean. Ondoren, Lizeo Frantsesean eta Talitha Eskolan hasi zen lanean eta bertan, 1956 eta 1962 artean, metodo bat jarri zuen praktikan Haur hezkuntzan berrikuntza pedagogikorako, Montessori metodoari jarraituz. \nZeregin horren barruan hasi zen sortzen 'Joko matematiko”en esparruan behar zen material guztia. 1962ko urrian, Bartzelonan lanean zebilela engaiamendu handiagoa eskatzen zuen zonalde batean, non ikasle etorkinak eta bizi baldintza txar-txarrak zeuden, “Ton i Guida” eskola sortu zuen Canalsek. Une zailak igaro zituen eskolak, batez ere bere burua finantzatzeko, baina 1972 eta 1975 artean 400 ikasle baino gehiago izan zituen, eta eredutzat jotzen zuten. Zenbait maisu-maistra eta irakasle talderen sortzailea ere izan zen, "Perímetre" irakasle taldearena, adibidez.\n2001eko irailaren 30ean erretiratuta zen Canals, baina Gironako Unibertsitateko irakasle emeritu izendatuta, jardunean segitu zuen.\nDescartes sarearen proiektu bat da eta bertan saiatzen ari dira digitalizatzen Maria Antònia Canalsek sortu duen eta sortzen ari den material manipulatzaile eskerga. Informazio- eta komunikazio- teknologien erabilerari enfasi berezia jartzen diote, eta haietan nola txertatu material didaktikoak.\nEducación matemática, FESPM, 2009\nVivir las Matemáticas, Octaedro, 2007\nColección Los cuadernos de Maria Antònia Canals\nEl trabajo de las fracciones\nLos libros divermat\nMedalla al Mèrit al Treball (1986)\nPremio Mestres 68 (1994)\nInsígnia d'Or de la Universitat de Vic (2000)\nLa Creu de Sant Jordi (2006)\nMedalla d'Honor de la Ciutat de Barcelona (2009)\nTabla Periódica de las Científicas. \nAzken aldaketa 19 azaroa 2019(e)an, 20:24(e)tan


Eskolara joatea, berak eskatu - Ahotsak.eus\nEskolara joatea, berak eskatu\nEskolara joatea, berak eskatu
Anai-arreba denak joaten zirelako hasi zen eskolara joaten, berak eskatuta. Doktrina buruz ikasten zuten. Maiatzeko loreak, elizako kontuak. Tinteroak, pluma eta tiza.
\nHizlaria(k): Aiastui Aiastui, Bixenta\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-105-006 kodeko bideoa nahi duzula aipatzea: ahotsak@ahotsak.eus\nAnai-arreba denak joaten zirelako hasi zen eskolara joaten, berak eskatuta. Doktrina buruz ikasten zuten. Maiatzeko loreak, elizako kontuak. Tinteroak, pluma eta tiza.\nData: 2009(e)ko maiatzaren 27a\nGaia(k): Ohiturak eta bizimodua » Erlijioa » Eliza giroko ospakizunak , Ohiturak eta bizimodua » Hezkuntza » Eskola\n- Alaba: Ama eskolara fan zan lau urtekin beste danak faten zialako.\n- Bai, ba bi anae ta, beste ahizpak eta danak faten zian eskolara eta neuk be eskolara fatia gura neben, bai.\n- Danak haratxe? A! Zu anae-arreba danekin faten ziñan...\n- Bai ba, eta neuk be eskolara fatia gura neben eta bialdu nidduen, eta gero bigarren egunian enebela gura eskolara faterik, "a ez, ez, behin hasi ezkero jarraittu in biha da" ta hurrengo egunian be eskolara gero. Horreaz akordaitten naiz ni ondo.\n- Ze ikasten zeuein, atentziño gehixau emuten otsain doktriñiari edo…?\n- Doktriñia, doktriñia, lehenengo-lehenengo doktriñia ekiñaldi bat, eta buruz ikasi bihar zan gaiñea doktriñia e! eta gero ba hor “mariatzeko lorak” eta mariatzian kantuan, bai, “con flores a maria” ta kantaitten gittuan, bai.\n- Eliza kantuak?\n- Eliza kantuak, mariatzian, bai.\n- Ya, ya, eta kontuak itten eta, zuek abakua ta ebalten zebein edo… abakua da hola zehetxo bat …\n- Pizarri... a ez ez, guk bestela lapitzakin eo tiziakin eo ibiltten giñan bai, ta kuadernuan tinttiakin, tinttia, tintteruak egoten zian aurrekaldian ta tinttiakin eskribitten geben.\n- Aa, plumiakin orduan?\n- Bai, hori da, plumiakin.\n- Ya, guk boligrafua ezautu geben.\n- Guk ez, guk ez geben boligraforik ezautu gure denporan.\n- Plumia busti ta..\n- Busti ta harekin eskribitten geben, eo enzeraua esaten gotsan zer haretan tiziakin.\n- Bai, arbela oin esaten xako, ezta?\n- Bai, guk boligraforik ez geben ezautu.\n- Plumia, plumia eta lapitza euko zebein zuek.\n- Lapitza gutxi, plumia, pluma zaharren bat izaten zan ta plumia, bai.\nEgilea(k): Jon Arkauz\nPlazako eskola eta Amasakoa\nEskola; umetako lehenengo lanak\nMeza euskaraz Ziburun ere\nGerra ostean beste maistra bat auzoan\nEskolan hamaika hilabete bakarrik


Zerbitzuak – Gehiber Machined Components\nPhone: +34 94376 90 50\nSan Juan Auzoa, 50.\nCP E-20570 | Bergara GIPUZKOA\nGure zerbitzu eta produktuak\nGEHIBERek eskaintzen dituen mekanizazio zerbitzuek edozein bezeroren beharrei erantzuten diete (mekanizazioko soluzio integralak). Gure zerbitzuetan honako hauek sartzen dira: torneaketa, saiakuntza, tratamendu, mekanizazioarekin lotutako prozesu eta abarretatik hasi, eta negozioaren aspektu espezifikoetaraino; horien artean: mekanizazio prozesu konplexuen amaiera eta egiaztapena, eta erreminta espezialen prestaketa eta piezen prozesaketari zein diseinuari buruzko aholkularitza, bezeroari zuzenduta. Azken finean, mekanizazioko soluzioak lortzeko gure beharra daukan edonori eskaintzen dizkiogu gure zerbitzuak.\nGiltzadura ardatz eta piboteak\nGiltzadura piboteak eta ardatzak produzitzen ditugu, aldakuntza geometrikoekin, batez ere manutentzioko eskorga eta bestelako ekipamenduetarako. Halaber, aleazio altzairua lantzen dugu indukzio bidezko gogortzea egiteko. Goi mailako espezifikazioko artezketa prozesuek teknologiarik abangoardistena darabilte.\nIndar hargune eta transmisio sistementzako ardatzak\nTransmisio sistementzako ardatzen gama zabala fabrikatzen dugu barnean. Aleazio altzairua lantzen dugu, bai gainazala gogortzeko bai indukzio bidez gogortzeko tratamenduak egiteko. Akaberak zenbakizko kontrol konputerizatua duten artezteko makinetan egiten dira. Badauzkagu software bat eta neurtzeko gailu berezi bat, engranajeen espezifikazioak errespetatuko direla bermatzen dutenak.\nArdatzaren pieza landugabearen forjaketa\nForjaketa lanak egiten ditugu, pieza landugabeek amaierako forma hartuz joan daitezen eta, halatan, material landugabeak eta mekanizazioa murritz daitezen.\nZorro eta errail hermetikoak\nZORRO ETA ERRAIL HERMETIKOEN gama zabala fabrikatzen dugu. Horretarako, kanpo, barne eta gainazaleko artezketa teknologiarik berrienak darabiltzagu, espezifikazio geometrikoekin eta gainazalaren irregulartasun maila handiekin. Torneaketa zurrunak ere egiten ditugu. Indukzio bidezko eta gainazala gogortzeko tratamendu termikoak.\nTransmisio erabilera desberdinetarako ENGRANAJE ZILINDRIKOEN gama zabal bat –barne eta kanpo ildoekin– fabrikatzen dugu; horretarako, teknologiarik berrienak darabiltzagu brotxaketari eta fresaketari dagokienez.\nLARAKOEN produkzioa, giltzadura erabilera askotara bideratzen da. Altzairu aleazio diferenteak indukzio bidezko edo gainazala gogortzeko tratamenduekin.\nGEHIBER machined components | Adox komunikazioa


Irekia Eusko Jaurlaritza - Gobierno Vasco :: URA lanean dihardu 12 itzal-platanondo kentzeko Ibaizabal eta Gobelako ibaiertzetatik\nURA lanean dihardu 12 itzal-platanondo…\n\n\nGobela01.jpg Iturria: Irekia\nUraren Euskal Agentziak 12 itzal-platanondo (Platanus x hispanica) ibaiertzetatik kentzeko presazko lanetan dihardu Ibaizabaleko ibaiertzetan, Amorebietan, eta Gobela ibaian, Getxon. Tamaina handiko zuhaitzak (batzuk 35 metrotara heltzen dira) azken egunetako haize bolada bortitzen eraginez jauzi dira.\nBi herritar, hurrenez hurren, abisua eman zuten 112ra ibilgura jauzitako zuhaitzen berri emateko. URAko ikuskariek eragindako ibai tarteak bisitatu zituzten eta ibilguen leheneratze eta oneratze zerbitzuari jakinarazi zioten bi lekuetan kentzeko lanak berehala has zitezen eta euria erruz jauziko balitz uraren jarioa oztopatu zezakeen edozer ekiditeko.\nAmorebietako kasuan zuhaitzak jauzteak ibaiertza ere erortzea ekarri du. Geratu den zuloa leheneratzeko betetze lanak abiaraziko dira (garraiaketa eta lurra) eta ibaiertza finkatzeko asmoarekin tokiko erribera espezieak landatuko dira. Ibaiak erriberan eragiten duen higadura nabarmena dela kontuan izanda lanak enborrekin sortutako zuresiarekin osatuko dira ibaiertzaren leheneratze lanen mesedetan, eta, era berean, korronteak ibilguaren erdialdera bideratzen duen higadura saiheste eta hustuketa ahalmena handitze aldera.\nPlatanondoa ibaiertzetan hazten denean eta altuera esanguratsuak hartzen dituenean, ibilgura erraz erori daitezke, erriberaren oinarria eraman dezake (Amorebietan gertatu den moduan) edota ibilgua edo zubi bat buxatu dezakete ibaian behera, korronteak berarekin eramaten dituenean.\nEra berean, ez da erriberako espezie autoktonoa, ez du ibaiertzeko edo ibaiaren biodibertsitatea sustatzen, eta ez du balio erribera finkatzeko eta egonkortzeko, ibaiertzeko tokiko landarediak primeran betetzen duen funtzioa. Paisaia-balio tradizional gisatzat jotzen bada ere, landare aloktonoa da ibaiertzetan, eta arazoak sor ditzake bere motzondoa askatzen denean, ibilgura erortzen denean eta eroritakoan, ibaiertza desegituratzen duenean.\nAmorebieta05.jpg 600 KB (jpg)\nGobela01.jpg 500 KB (jpg)


Gazte Justiziako V. Plana abian da - Justizia Administrazioa Euskadin\nGazte Justiziako V. Plana abian da\nGazte Justiziako V. Planaren helburua prebentzioa sustatzea, Sailen arteko lankidetza bultzatzea eta 14 eta 18 urte bitarteko gazte arau-hausleei zuzendutako esku-hartze judizialen kalitatea sustatzea da.\nGazte Justiziako V. Planaren xehetasunak hurrengoak dira:\n60 neurri baino gehiago ditu, prebentzioan eragiten dutenak, haurrekin eta nerabeekin lan egiten duten hainbat erakunde-eremutatik.\nNeurriak ezartzeko orduan, Eusko Jaurlaritzako sei sail daude inplikatuta: Hezkuntza, Segurtasuna, Osasuna, Enplegua, Etxebizitza eta Justizia; azken hori izango da proiektuaren bultzatzailea eta dinamizatzailea.\nIrabazi-asmorik gabeko hainbat erakundek parte hartzen dute, hala nola ikastetxeak eta ingurune irekiko guneak kudeatzeaz arduratuko direnak (Berriztu hezkuntza-elkartea, gaztaroan Ekin, Arabako Irse eta Euskadiko Irse), bai eta Gaztedi, Caritas, Emaus, Elikagaien Bankua edo zenbait udal ere.\nAurreko planen ebaluazioa abiapuntu gisa\nV. Jazte Justizia Planaren oinarria Kriminologiaren Euskal Institutuak egindako aurreko Justizia planen ebaluazioa izan da. Ebaluazio horrek agerian utzi du gazteen delinkuentziak eta berrerortze-tasa globalak behera egin dutela, gaur egun % 20tik behera baitago. Aurreko planen azterketak baieztatu egin du, halaber, ingurune irekian esku hartzeko eredua finkatu egin dela eta kontziliazio- eta erreparazio-prozesuak gero eta gehiago erabiltzen direla neurri irmoen aurrean.\nJustizia, Berdintasun eta Gizarte politiketako Sailak 100,5 milioi euro bideratuko ditu Gazte Justiziaren Plan honetara, eta horietatik 77,7k Justizia Sailari dagozkio\n2021ko martxoaren 23ean argitaratua. Honi buruz gehiago irakurri: Eusko Jaurlaritza. Iruzkin bat egin.


HOTS BEGI DANBOLINAK: junio 2013\nBeste urrats bat eman du Iñigo Arregi eskulturagile arrasatearrak bere karreran. Ala, nahi badu irakurleak, bi urrats. Alde batetik, erakusketa berria inauguratu du Barcelonan, “Norabide batean” izenpean, eta, bestetik, bere izena eta obra Jose Luis Merino arte kritikoak publikatutako “Hablan los artistas” izeneko liburuan azaldu da. Zorionak Iñigori, Arrasateko inoizko artista plastikorik ezagunena.\nMerino kritiko zorrotzaren iritziz, Iñigo Arregik meritua izan du euskal ehun artista garaikideren artean egoteko eta horregatik eskaini dio tarte bat bere liburuan. Jorge Oteiza, Eduardo Chillida, Juan Luis Goenaga, Vicente Ameztoy, José Luis Zumeta, Karmelo Ortiz de Elgea, Rafael Ruiz Balerdi, Bonifacio, Amable Arias … izen handiko artistak agertzen dira Iñigorekin batera aipatu liburuan. Berrogei urteko lan burutsuak arrasatear artistaren ekarpena arteko Olinpoaren eraikineko goi-goi mailara igo du. Merinoren galderei maisutasun (eta apaltasun) osoz erantzun die Iñigok. Adibide gisa:\n-“Hobe al da kristal izatea eta apurtzea, teilatuko teila bezala osorik irautea baino?\n- Denboran irauteak ez dit kezkarik sortzen. Beti adi egotera behartzen gaituen hauskortasuna bezain interesgarria da, bere iraupenaz ardurarik eduki behar ez dugun hilezkortasuna. Jarrera bakoitza bere gidoiari dagokio”\nMerinok liburuaren aurkezpenean zioen moduan, konturatu orduko joan den zerbait da artea, helezina. Eta Iñigo Arregik artea bilatzen du bere lanean, ustekabearen bila dihardu, horixe baita artistaren sena, artistaren piztailea.\nIñigoren ibilbide artistiko zorrotzak Barcelonako Víctor Lope Arte Garaikidearen Galeriara eraman du orain, bertan inauguratu baitu erakusketa. Aukera paregabea, hain zuzen, Barcelonara jauzi bat egiteko.\nIñigo Arregiren gaineko erreferentzia gehiago:\nPublicado por Josemari Velez de Mendizabal en 6:51:00 2 comentarios:\nEtiquetas: Iñigo Arregi, Norabide batean


Suizidioaren prebentziorako Nazioarteko Elkarteak Euskadin martxan jarritako estrategia saritu du - Eusko Jaurlaritza - Euskadi.eus\nSuizidioaren prebentziorako Nazioarteko Elkarteak Euskadin martxan jarritako estrategia saritu du\nSuizidioaren Prebentziorako Nazioarteko Elkarteak (IASPk) Euskadin Suizidioa Prebenitzeko Estrategia saritu du, bere Derryko XXX. Munduko Kongresuan (Ipar Irlandan) hura berriki aurkeztu ondoren.\nIASPren Kongresua suizidioaren prebentziorako munduko ekitaldi zientifiko handiena da. Bertan, lehen mailako adituek parte hartzen dute, eta aurten hautatu duten goiburua Breaking Down Walls and Building Bridges da (“hauts ditzagun hesiak, eraiki ditzagun zubiak).\nHain zuzen, Euskadiko estrategiaren helburu nagusia, joan den ekainean onartua, suizidio-arriskua goiz detektatu eta tratatzen, gizartean hura bistaratzen, estigmak eta tabuak hausten aurrera egitea da, eta bizirik atera diren pertsonak zaintzea.\nHorretarako, 57 neurri aurreikusi dira guztira 9 arlotan horiek garatzeko: koordinazioa, zaintza epidemiologikoa eta ikerketa, gizarte-sentsibilizazioa, bitarteko hilgarriak eskuratzeko eragozpenak, komunitate-arloa, osasun-arloa, larrialdiak, gertatu osteko interbentzioa eta kolektibo kalteberak.\nIASPek saritutako estrategia ondu eta garatzen, Eusko Jaurlaritzako Osasun, Segurtasun, Hezkuntza eta Justizia Sailak inplikatu dira, baita hiru foru-aldundiak, Eudel eta Osakidetza ere. Gainera, hauek parte hartzen dute: Biziraun biziraun dutenen elkarteko eta FEDEAFES, Buru Gaixotasuna duten Pertsona eta Senide Elkarteen Euskadiko Federazioko kideak.\nVitoria-Gasteiz, 2019ko urriaren 31